
PALAESTRA LATINA 

LITTERARUM LATINARUM COMMENTARII 
A SOCIIS CLARETIANIS EDITI 

ANN. XXXIX (Fasc. IV) — N. 208 M. Decembri A. MCMLXIX 


"STULTIFERA NAVIS” PERVULGATA 
SEBASTIANI BRANT SATURA 


Postquam de vita et quibusdam operibus Sebastiani Brant in su¬ 
periore fasciculo «Palaestrae Latinae» egimus, nunc ad opus praeci¬ 
puum argentorantensis scriptoris veniamus, cui index est «Narren- 
schiff» seu Navis Stultorum *, quo maximam gloriam adeptus est. 
Erasmum illud ante oculos habuisse fama est ad Encomium Morias 1 2 3 
conscribendum \ Hoc tamen est discrimen inter haec duo memora¬ 
bilia opera, quod Encomium Morias, soluto sermone, mordaciores 
continet nugas quam ut christianae conveniant modestiae et caritati; 
dum Stultifera Navis, satyricum quidem opus metro vinctum, etsi 
mores castiget atque irrideat, non tamen fines excedit moderationis 
et modestiae. 

Re vera opus non latine primum sed germanice editum est sub 
titulo Das Narrenschiff, notissimo indice vulgatum; sed tanta fuit 
ejus laus et praestantia ut mox semel iterumque ederetur et in plu- 


1. Das Narrenschiff. Basileae, Joh. Bergmann de Olpe, 1494; versio vero 
latina, anno 1497, a Jacobo Locher, sub indice Stultifera Navis, Basileae, Joh. 
Bergmann de Olpe, Kalendis Martiis. 

2. Des Erasmus, Encomium Morias, 1509. 

3. H. Schonfeld, Die kirchliche Satire und religiose Weltanschaung in 
Brants "Narrenschiff" und Erasmus "Narrenlob", in Colloquia: «Modem Lang. 
Notes» 7, febr. 1892, 78-92; mart. 1892, 137-149. 

res linguas verteretur J . Versionem latinam constat a Jacobo Locher 
(1471-1528), Sebastiani Brant discipulo clarissimo 4 5 * , apprime factam 
esse, ut patet initio primae editionis, anno 1497 vulgatae 

«Narragonicae profectionis nunquam satis laudata Navis per Se- 
bastianum Brant vernaculo vulgarique sermone et rhythmo pro 
cunctorum mortalium fatuitatis semitas effugere cupientium directio¬ 
ne, speculo, commodoque et salute, proque inertis ignavaeque stulti¬ 
tiae perpetua infamia, execratione et confabulatione nuper fabricata, 
atque jam pridem per Jacobum Locher, cognomento Philomusum, 
Suaevum, in latinum traducta eloquium, et per Sebastianum Brant 
denuo seduloque revisa, felici exorditur principio» 7 . 

Jacobus Locher, strenuus Sebastiani Brant discipulus, grato erga 
magistrum animo hanc versionem fecit, quam tamen recognoscendam 
magistro tradidit et emendandam. Ipse suos erga praeceptorem ani¬ 
mi sensus sponte in epistula nuncupatoria exprimit, quae ita se 
habet: 


«Epistola Jacobi Locher Philomusi ad eruditissimum virum Se¬ 
bastianum Brant jurisconsultum et poetam argutissimum, praecepto¬ 
rem suum dilectissimum.» 

«Si fas esset, praeceptor jucundissime, exotici ac barbari sermo¬ 
nis quiddam tuis mundissimis auribus inculcare, in praesenti prae- 
ludio rudis locutor audaxque juventus manibus tuis dedicarem, quod 
mihi labor ingenuus, sedentariaeque noctes ac frequens lucubratio pe- 
perere. Sed quia te humanitatis splendore conspicuum censorem vi¬ 
deo, absque ruboris macula ad te scribendum pueriles excitavi ma¬ 
nus, nec enim es de numero eorum criticorum, qui cum et ipsi nihil 
sapiant, ingenii tamen asperitudinem in alios vertunt... Memini dul¬ 
citer me puerum stipendiis felicis academiae sub praeceptore me¬ 
ruisse. O dulces confabulationes, quas sermone tuo suavissimo con¬ 
ditas publico in auditorio te profitente accepimus! Quotiens enim in 
frequenti gymnasio certamina poetarum grandisonamque veterum che- 
tym inflammasti, lepidoque susurro cantinelas orphicas delphicasque 
permulsisti!... Ita tu, carissime praeceptor, animum meum primitus 
ad feliciores studiorum secessus antraque jucundiora tua affabilitate 
ac urbanitate induxisti. Gratias igitur non quas volumus, sed quas 
nostri pectoris exiguitas valet referre non dedignemur... Laudabis 


4. Cf. editiones et versiones Stultiferae Navis apud F. Zarncke, Sebastiani 
Brants Narrenschifj , Leipzig, 1854, pp. XXXVI-CXLII; A. Pompen, The En - 
gtish Versions of the Ship of Fools , London, 1925, pp. 14-19. 

5. Jacobus Locher, clarus Sebastiani Brant discipulus, germanus poeta la- 
tinus, illustris fuit, dignus qui Bononiae, anno 1497, solemniter lauri coronam 
reciperet. Professor quoque exstitit in Universitatibus Ingolstadtensi et Fri- 
burgensi. 

. 6. Stultifera Navis... Basileae, Joh. Bergmann dc Olpe, 1497, fol. A. 

7. Post hanc explanationem, ad calcem folii, prostat annus 1407 et impres- 
soris lemma cum ipsius nomine expressum: «Nihil sine causa — Io. de Oipe». 

discipuli tui audaciam, qui sui praeceptoris saluberrima rhythmata, 
latiali (quamvis dura ac balbutienti) lingua e teutonico linguagio 
vertit... Te adhortari non desinam, ut in nostris lucubratiunculis fa¬ 
vorabiles assensus curamque praesentem adhibeas. Non enim dubito 
quin crassis quidem auribus, corde obstinato, impensis superciliis... 
manus sanguinarias temere nobis impingant... Est enim nobis altior 
cothurnus... Igitur, dulcissime fautor, ventis impera et naviculis 
nostris ac phaselis salubres auras precare. Vale. Datum Friburgi, 
Kal. Ferbruarias, Anno domini XCVII.» 8 . 

Ex his verbis constat Sebastianum Brant fautorem fuisse et casti¬ 
gatorem versionis Jacobi Locher, ideoque ipsi quoque Sebastiano,, 
gloria, quae ex latina versione promanat, tribuenda est. Ipse Jacobus 
Locher aperte profitetur in alia epistula Johanni Bergmann de Olpe 
dicata: 


«Etsi non dubito, amice jucundissime, plures nasutos criticos ne¬ 
bulonesque profanatos nostris lucubrationibus jamjam de exstincta 
favilla suscitatos esse, tamen juventus nostra, qua suavioribus ac 
politioris doctrinae musulis semper adhaesimus, facile importunos 
occursus latrantium superabit, si nobis praeceptoris nostri facundis¬ 
sima manus affaverit, nullas barbarici gregis contumelias formida¬ 
bimus...» 9 . 


Sed Sebastianus non tantum castigavit versionem latinam Stulti- 
ferae Navis; ipse illustravit et decoravit versibus mirifice fictis, in 
quibus palam propositum declarat consiliumque opus suum in lati- 
num vertendi, quod tamen negotiorum copia perficere nequivit. En 
tibi Sebastiani verba: 

«Nuper ego stultos vulgari carmine scripsi. 

Est satis hic noster notus ubique labor. 

Narragonum quando nobis fabricata carina est, 

Teutonico qualem struximus eloquio. 

Quam deinde, ut volui contexere forte latino 

Scommate pro doctis principiumque dedi, 

Occurrere mihi tam creba negotia passim. 

Quae versu exorsum detinuere pedem; 

Quo fit ut incoeptum tam dignum opus ipse reliqui 

Et fregi calamum quem semel apposui. 

Atque destitui mediis Palynurus in undis 


8. Haec epistula Jacobi Locherii Sebastiano Brant magistro amicissime 
missa est initio operis post epigramma, cujus prima verba sic se habent; 
«Carmina sint quanvis triviali sculpta moneta...» 

9. Cf. opus Stultifera Navis, sub finem operis, ubi epistula Locherii Johan¬ 
ni de Olpe dicata invenitur. 

Stultiferam navem remivagamque ratem. 

In re proinde tibi nostra, praeque omnibus uni 

Tradimus omnimodas, care Jacobe, vices. 

Altius attollas malos, classemque relaxa, 

Antemnasque suo Hami ne ventus agat; 

Tuque gubernaculo subeas, clavumque retorquens 

Fac fatuos quo suis per sua transtra loces; 

Flecte viam velis, remosque impelle, rudentes. 

Excute, quo cursu concita navis eat. 

Incautos fuge sed scopulos penitusque latentes, 

Scyllam atque adversi monstra caveto mali; 

Anchora cum sit opus prora jactetur ab alta, 

Ne tibi collidant ventus et unda ratem. 

Vortice praecipitem cave sis, ne te impetus ullus 

Sive procella vorax obruat. Inde vale.» 10 . 

Si rationem operis et finem scire vis Stultiferae Navis, ipse Jaco- 
bus Locher in prologo aperte exprimit hac ratione: 

«... aut prodesse volunt aut delectare poetae, aut simul et jucunda 
et idonea dicere vitae. Edocent enim quae mala, quae bona sint; quid 
vita, quo virtus, quo ferat error. Nam impios, superbos, avaros, luxu¬ 
riosos, lascivos, delicatos, iracundos, gulosos, edaces, invidos, venefi¬ 
cos, fidefragos, temerarios, audaces, temulentos, indoctos et fatuos 
poetae lacerant. Et contra virtutis candidissimos imitatores laudibus 
magnis extollunt, et cuique suorum meritorum praemia ascribunt. 
Cum vero nostra tempestate tam paene innumeri sint fatui et stulti 
homines qui manifestaria stultorum delicta vitamque spurcissimam 
taxarent, hanc scribendi libertatem, praeceptor noster jucundissimus, 
Sebastianus Brant, jurium doctor, poetaque haud ignobilis, ad com¬ 
munem mortalium salutem lingua vernacula celebravit, imitatus Dan¬ 
tem Florentinum atque Franciscum Pctrarcham, heroicos vates, qui 
etrusca sua lingua mirifica contexuere poemata. Cum vero Narrago- 
nia seu Navis fatuorum (quam non inepte satyram appellare possu¬ 
mus) omnibus pernecessaria sit, operae pretium duxi ut eam in car¬ 
men verterem latinum, quo exteris quoque nationibus (quibus nullum 
est linguae nostrae commercium) prodesset. Sunt enim Galli, sunt 
denique Graeci, qui id genus dictaminis non caperala fronte lec¬ 
titent...» n . 

Argumentum operis quaeris? Ipse Jacobus Locher breviter expo¬ 
nit his verbis; 


10. Verba Sebastiani Brant, quibus hoc epigramma Jacobo Locher dica¬ 
tur, haec sunt; «Ad Jacobum Philomusum subeundae profectionis Narrago- 
niae, e barbaria in latiale solum, exhortatio Sebastiani Brant». 

11. Cf. o. m., fol. VII-VIII. 

«Ad humani generis felicitatem documentumque saluberrimum stul¬ 
torum classis ad Narragoniam constructa fulget, quam quidem omnes 
conscendunt qui de semita veritatis et aperte sani intellectus calle 
vagantes in varias et umbrosas mentis tenebras ac corporis illecebras 
corruunt.» 

«Potuisset hic noster libellus non inconcinne satyra nuncupari, sed 
auctorem novitas tituli delectavit. Sicut enim prisci satyrici variis 
poematibus contextis, scelera ac pravitates mortalium reprehendebant, 
ita nostra haec pagina status et condiciones hominum ad oculos 
depingit, ut tamquam in nitidissimo speculo quisquis mores et vitae 
suae lineamenta contueatur. Nolim tamen arbitretur fidus laboris 
nostri lector verbum nos verbo reddere, ut* Flascus ait; sensus enim 
duntaxat notasque vernaculi carminis simplici numero latine transtu¬ 
limus...» v ~. 


Etiam in praefatione ipse Jacobus in carmine hecatosticho de ar¬ 
gumento narragonici libelli his versibus disserit: 

«Est igitur numerus stultorum maximus, orbem 
Qui terminat totum, stultitiamque fovet 

Attamen et stultos possim cumulare profanos 

Quemlibet, ad meritum jure notare queam. 

Innumeras classes fingam longasque triremes, 

Et naves celeres, velivolasque rates; 

Si non sufficiunt, cristata petorita, rhedas, 

Esseda Gallorum, jam sine fine struam; 

Nec potis una ratis scultorum pondera ferre. 

Quos gerit innumeris versibus iste liber. 

Nobilis et clarus venit huc cum paupere dives. 

Civibus urbanis carbasa plena sonant; 

Rusticus, imberbis juvenis, curvaeque senectae 

Turba venit; pueri stultiloquusque parens; 

Indocti doctique simul, longo ordine cincti. 

Ad pictas properant accelerantque rates. 

Femineumque genus, turpis quod saepe voluptas 

Incitat, et torquet non moderatus amor.» 13 . 


Saturarum carmina, quae in Stultifera Navi continentur numerum 

centum exsuperant, quorum argumentum varium est et facetum; ita, 
ex. gr.: 


12. Cf. o. m., fol. VIII (v). 

13. Cf. o. m., ibidem. 

1) De inutilibus libris 

2) Dc doctrina filiorum 

3) De incompositis moribus 

4) De contemptu scripturae 

5) De nimia garrulitate 

6) De inutili studio 

7) Dc custodia mulierum 

8) Dc livore et invidia 


9) De saecularis potentiae exitu 

10) De militibus et scribis 

11) De cellariis et cocis 

12) De cavillatione sacerdotum 
in choro 

13) De larvatis fatuis 

14) Concertatio virtutis cum vo¬ 
luptate. 


Neque haec sunt exigua carmina, sed longiora, cum pleraque 
eorum duas vel tres paginas superent. Praeterea fere singula ornan¬ 
tur pictis imaginibus apprime expressis 14 . Dolendum sane est quod 
raro exemplaria inveniantur versionis latinae Stultiferae Navis. Nul¬ 
lum inveni Parissiis in Bibliotheca Sorbonensi, nullum Salmanticae; 
tria tamen inveni Matriti in Bibliotheca Nationali 15 , nonnulla in Bi¬ 
bliotheca Britanici Musei, Oxinii in Bibliotheca «Bodleian» dicta, Ar¬ 
gentorati in Biblioteca Nationali et Universitaria, Basileae in Biblio¬ 
theca Universitaria 16 . Pampilone, quoque, in Archivo Diputationis Pro¬ 
vincialis aliud exemplar primae editionis (Kl. Maiis 1497) religiose 
asservatur 17 . Sed in votis est ut cito nova prodeat editio ut ubique 


14. Paul Kristeller, Die Strassburger Biicher-IUustration im XV. und im 
Anfange des XVI Jahrhunderts. Leipzig, 1888. Gilbert R. Redgrave, The illus- 
trated Books of Sebastian Brandt, in «Bibliographica», London, 1895-97, II 
pp. 47-60; Wilhem Fraenger, Hans Weiditz und Sebastian Brant. Leipzig, 1930; 
Erwin Panofsky, Albrecht Durer and Classical Antiquity, in «Meaning in the 
Visual Art», Garden City, N. Y., 1955. 


15. Stultiferae Navis editiones, quae in Bibliotheca Nationali Matritensi 
reperies, hae sunt: 1) Basileae apud Joh. Bergamann de Olpe, Kal. Martiis 
1497: sign. I 287; 2) Basileae apud eundem, Kal. Agustis 1497: sign. I 338; 
3) Lugduni apud Jacobum Sacconium, die 28 Junii 1488 (ita in editione, sed le¬ 
gendum est 1498): sign. T 1079. 

16. In Bibliotheca Magni Seminarii Dioecesani Argentoralensis vidi editio¬ 
nem alteram Argentorati per magistrum John. Grunninger impressam Kal. 
Juniis anni 1497. Notandum explicit editionis, quod ita se habet: «Impres¬ 
sum in episcopali ac urbe libera Argentina per magistrum Johannem Grun¬ 
ninger. Anno salutis nostrae MCCCCXCVIJ Kalendis Juniis. Valedicite omnes.» 


17. De hac editione disserunt, non sine erroribus quibusdam, Jesus Borda 
et Josephus Maria Cia, Los incunables de la Biblioteca Provincial de Navarra, 
in «Boletin de la Comision de Monumentos historicos y artisticos de Navarra», 
5, 1914, 87-91. Alias quoque vidi Stultiferae Navis editiones, ex gr., Barcinone 
in Bibliotheca Universitatis et ibidem in Bibliotheca, quae «Centralis» dicitur: 
sed magna earum copia est in Bibliotheca Britanici Musei Londinensi. 

terrarum hujus Sebastiani Brant tanti momenti satura de moribus 
magis in dies difundatur, ad usum praecipue eorum omnium qui lin¬ 
guam latinam excultam et propagatam exoptant. 

Nunc si judicium proterre velimus de virtutibus et momento 
Stultiferae Navis longius procederemus quam par est. Nec est cur 
in hac re immoremur, cum plures sint qui ad trutinam hoc opus 
adduxerint, magna cura pensando hujus operis virtutes et praestan¬ 
tiam 18 . Ut vero lector ipse judicare ex se ipso possit, liceat hic pri¬ 
mum proponere carmen «De inutilibus libris» 19 et postea quid de 
hoc opere clari scriptores senserint: 


18 . En tibi, lector humanissime, praecipua opera, ordine quo edita sunt 
proposita, ab anno 1892: Heinrich Stekker, Der Versbau in niederdeutschen 
Narrenschiff. Inaug. Diss., Rostock, 1892; Fedor Fraustadt, Ueber das Ver- 
haltnis von Barclay's "Ship of Fools", zur lateinischen, franzbsischen, und 
deutschen Quelie. Inaug. Diss., Breslau, 1894; Viktor Dalheiner, Die Sprache 
Alexander Barclay’s in the ”Shyp of folys” of the worlde. Inaug. Diss., Ziirich 
(Jena progr.), 1899; Erik Bjorkman, Bemerkungen zu des niederdeutschen 
Bearbeitungen des Narrenschiff. Upsala Arskrift, 1904; P. Claus, Rhythmik 
und Metrik in Sebastian Brants Narrenschiff. Strassburg, 1911; Franz Schulz, 
Sebastian Brant. Das Narrenschiff. Faksimile der Erstausgabe 1494 mit einem 
Anhang. Strassburg, 1913; Henry Dexter Learned, The Syntax of Brant’s Nar¬ 
renschiff. Dissert. Univ. of Pennsylvanie (Philadelphia), 1917; Maria Wolters, 
Beziehungen zwischen Holzschnitt und Texte bei Sebastian Brant und Tho- 
mas Murner. Diss. Strassburg (Baden-Baden), 1917; J. Rauch, Das Strassbur- 
ger Plagiat von Sebastian Brants Narrenschiff verglichen mit dem Baseler 
Original. Diss. Frankfurt, 1924; A. Pompen, The English Version of the Ship 
of Fools. A Contribution to the History of the Early French Renaissance in 
England. London, 1925; Dorothy 0’Conner, Notes on the Influence of Brant’s 
Narrenschiff outside of Germany, in MLR, 30, 1925, 64-70; D. 0’Conner, Sebas¬ 
tian Brant en France au XVI siecle, in < Revue de Litteralure Comparee», 8 , 
1928, 309-317; A. Pompen, The English Translations of the Ship of Fools. Lon¬ 
don, 1928; R. Warwick Bond, Das Narrenschiff ob Brant, in «The Dublin Re- 
view», 187, 1930, 50-68; L. Bauke, Das mittelniederdeutsche Narrenschiff und 
seine hochdeutsche Vorlage, in «Nd. Jb.», 58/59, 1932-1933, 115-164; II. H. Ebert, 
Die Sprichwdrter in Brants Narrenschiff. Diss. Greifswald, Bamberg, 1933; 
Fred Gensciimer, The Treatment of the Soclia Classes in the Satires of Brant, 
Murner and Fischart. Diss. Univ. of Illinois, Urbana, 1934; Edwin Zeydel, No¬ 
tes on Sebastian BranTs Narrenschiff, in MLN, 58, 1943, 340346; Eli Sobel, 
Sebastian Brant, Ovid, and Classical allusions in the Narrenschiff. Diss. Univ. 
of California, 1952; Heinz S. Bluhm, A Suplement to Zarncke's Note on 
Brant’s Narrenschiff, in «Modern Philology», 36, 1952, n.° 12; Ulricii Gaier, 
Studien zu Sebastian Brants Narrenschiff. Max Niemever Verlag, Tiibingen, 
1966. 

19. Stultifera Navis. Basileae, 1497, fol. XI: Sub indice «De inutilibus li¬ 
bris», hos versus invenimus. 

«Inter praecipuos pars est mihi reddita stultos 

«Primus in excelsa teneo quos nave rudentes 
Stulti vagosque sequor comites per flumina vasta; 

Non ratione vacat certa, sensusque latenti, 

Congestis etenim stultus confido libellis. 

Spem quoque nec parvam collecta volumina praebent; 

Calleo nec verbum, nec libri sentio mentem. 

Attamen in magno per me servantur honore. 

Pulveris et cariem plumatis tergo flabellis. 

Ast ubi doctrinae certamen volvitur, inque 
Aedibus in nostris librorum culta supellex 
Eminet, et chartis vivo contentus opertis, 

Quas video ignorans, et vano lumine solor. 

Constituit quondam dives ptolomaeus, haberet 
Ut libros toto quaesitos undique mundo, 

Quos grandes rerum thesauros esse putabat; 

Quis sive non poterat vitae disponere cursum? 

En pariter teneo numerosa volumina, tardus 
Pauca lego, viridi contentus tegmine libri. 

Cur vellem studio sensus turbare frequenti? 

Aut tam sollicitis animum confundere rebus? 

Qui studet assiduo motu fit stultus et amens. 

Seu studeam seu non, dominus tum esse vocabor 
Et possum studio socium disponere nostro, 

Qui pro me sapiat doctasque examinet artes. 

At si cum doctis versor, concedere malo 
Omnia, nec cogor fors verba latina profari. 

Theutonicos inter bailos sum maximus auctor, 

Cum quibus incassum sparguntur verba latina. 

0 vos doctores, qui grandia nomina fertis, 

Rescipite antiquos patres jurisque peritos; 

Non in candidulis pensabant dogmata libris, 

Arte ingenua sitibundum pectus alebant. 

Auriculis asini tegitur sed magna caterva.» 

Desiderius Erasmus memoriam Sebastiani Brant, praesertim ol> 
Navem Stultorum, his extulit verbis 20 : 

«Ornarunt alios suae Camoenae, 

Ornas ipse tuas magis Camenas; 

Multos patria reddidit celebres, 

Urbem tu celebrem, celebriorem. 

Multo constituis, Sebastiane, 

Lingua, moribus, eruditione. 

Libris, consiliis, severitate. 


Prima; rego docili fartaque vela manu. 
En ego possideo multos, quos raro libellos 
Perlego; tum lectos neglego, nec sapio». 

20. Phaleciurn Erasmi Epigr. Basileae, 1518, p. 34 L ). 



"Siultifera navis” 


15.1 


Sic cum foenere plurimos rependis 
Acceptum decus, e tuo vicissim 
Illustrans, patriamque litterasque.» 

Tpse Erasmus in litteris Wimphelingo dicatis, in laudem magistri 
Brant, haec sincera mente scripsit 21 : 

«Nam Sebastianum Brant, ut eximium, extra omnem ordinem et 
aleam pono; quem ego virum, mi Wimphelinge, tanti facio, sic amo, 
sic suscipio, sic veneror, ut magna quaedam felicitate pars accessisse 
mihi videatur, quod illum coram intueri, coram alloqui et amplecti 
contigerit». 

Hoc demum judicio, quod Trithemius in Catalogo Scriptorum 
Ecclesiasticorum de Sebastiano Brant protulit, hanc brantianam dis- 
quisitonem finiamus: 

«Sebastianus Titio 22 , alias Brant, argentinensis, natione teutoni- 
cus, utriusque juris professor insignis, et tam divinis scriptis quam 
aliis saecularibus litteraturae disciplinis egregie doctus, poeticam non 
mediocriter callens, ingenio subtilis, eloquio disertus, consilio actione 
praecipuus, qui sua eruditione atque lucubratione Basileam inclitam 
Germaniae urben 23 mirum in modum exornat. Scripsit tam metro 
quam prosa quaedam haud contemnendae lectionis opuscula, quibus 
nomen suum divulgatum reddidit, fSequitur praecipuorum Sebastia- 
ni Brant operum index; cum vero de Navi Stultorum loquitur haec 
memoranda scribit: ] Compilavit praeterea mira arte et ingenio, vul¬ 
gari tamen et vernacula lingua libellum quendam, quem Navem 
Narragoniae 24 appellavit; in quo causam et radicem omnium stul¬ 
titiarum adeo eleganter expressit, mores hominum carpit et quaedam, 
salutaria remedia singulis tradit, ut non jure stultorum librum, sed 
divinam potius satyram opus illud appellasset. Nescio enim si quid 


21. P. S. Allen, Opus Epistolarum Des. Erasmi Roterodami, denuo recog¬ 
nitum et auctum. Oxonii, Clarendon, MCMVI-MCMLVIII, tom. II, p. 21. 

22. Pseudonimo «Titio» appellatus est Sebastianus Brant, propter simili¬ 
tudinem sensus Brant in lingua germanica et Titio (titionis ) in lingua latina. 

23. Tunc temporis Basilea civitas erat germanica. Post pacem inter ger¬ 
manos et helveticos Basileae pactam anno 1499, Basilea, quae in bello neutri 
parti foverat, helveticis confoederationibus inhaesit, atque demum a germani- 
co populo discessit anno 1501. Quod Sebastianus Brant aegre tulit et, Basilea 
derelicta, Argentoratum petiit. 

24. Hac ratione vocatur, quia post indicem Stultiferae Navis, auctor haec 
addit: «Narragonicae profectionis nunquam satis laudata Navis». 

tempestatis nostrae usibus salubrius aut jucundius legi posset. Ajunt 
eum magnopere religiosis ac devotis viris non minus utilis quam ju¬ 
cundus» 25 . 

Atque illud est maxime mirandum quod hoc Trithemii judicium 
scriptum est anno 1495, post annum, tantum primae editionis basi- 
liensis lingua germanica editae. Quid ergo diceret si, anno 1521, post 
mortem Sebastiani Brant, mentem suam aperiret de universa et co¬ 
piosa nimis librorum editione clarissimi argentoratensis scriptoris? 


Josephus Jimenez Delgado, C. M. F. 

In Universitate Salmanticensi litterarum latinarum Professor 


25. Cathalogus illustrium virorum germanorum... dni. Johannts Turnn;- 
mit, abbatis spanhemensis.. 1495, fol. 63 (v). 



CARMINA 


NENIA VIRGINIS SANCTISSIMAE 

AD PRAESEPE 


Dormis puer! Sed interim micantia 
Conspiciunt oculi 
Isti polorum sidera! 

Siles Puer! Per istud at silentium 
Dulcia colloquia 
Cum patre caelesti seris! 

Vires tui potentis in res influunt 
Numinis assidue 
Quo cuique detur firmitas. 

Rerum pater cum sis et altor omnium 
Ubera plena tibi 
Qui lactis ausim promere? 

Sol, luna, stellae lucis e pulchris tibi 
Dant operam nitidum 
Radiis amictum texere! 

Pannis egestas cogit his me vilibus 
Aetheream pueri 
Velare divi gloriam. 

Ancilla, quae tuum ad sublime sustuli 
Lumina vix solium, 

Tua filia dicor et parens! 

AD DIVINUM INFANTEM 

Apparuit Benignitas et Humanitas Salvatoris 
Dei Nostri! (Ad Titum III, 27) 


Istuc, Nate Deo, stabulum est tua regia turris 
Stipatorum ubi sunt bos asinusque loco; 

Quo via per rimas trucibus patet undique ventis. 

Non tamen et penetrat luce nitente dies? 

Sidonio praefers pecudum praesepe cubili 
Mollita stipulis asperitate parum. 

Ac ne forma quidem est infantis visa pudori 
Nec quod fasciolae membra tenella ligent. 

Nec terrae renuis lacrimarum prima tributa, 

Indicat hoc teneris guttula sparsa genis, 

Expletaque fame vitali pectoris amne 
Cantu somniculos mater inire docet. 

Quam jucunde oculi pascuntur imagine pacis 
Quam cunarum utens ipse quiete refers! 

Res quam laeta quoque est matris te cernere pressum 
Ulnis sollicitis condere et ora sinu! 

Omni deposita vis majestate videri 

Totus amabilis et pellere corde metum. 

Terrigenum sic magne Deus tibi quaeris amorem 
Quem tibi jure tuo legeque debet homo! 

Ecquis non deamet potshac te, Parvule Dive, 
Dummodo ne pectus saxea corda tegat. 


P. Benedictus Schmidt, S. V. D. (f 1964). 

1. Anno ineunte . 

Nunc sto in vasto arvo 
Et hinc respicio 
Et tempore in parvo 
Hanc viam facio. 

Recordor gaudiorum 
Necnon miseriae... 

Nunc beneficiorum 
Agantur gratiae! 

Nam Deus secundavit 
Nos mancos homines. 

Is saepe fortunavit 
Et fecit sospites. 

Per annum ordientem 
Nos pascat undique 
Et lucem dirigentem 
Det in itinere! 


Quid annus novus feret? 
Fortasse ultimus! 

Sed quidquid nobis geret 
Nos tolerabimus. 

Sit faustum et amicis 
et nobis omnibus! 

Tu, Deus, benedicis: 

Securi ibimus. 


2. In fundo cordis mei 
Imago Fili Dei 
Impressa enitet. 

Crux juvat contristatum 
Et fluctibus jactatum; 
Salutis saxum eminet... 


3. Crux in Via 


Quid sibi vult crux prope semitam, 
Salutans quemvis fessum advenam? 
Haec ait: Christus crucem toleravit 
Et tibi caeli viam demonstravit! 

Quid sibi vult crux prope semitam, 
Salutans quemvis fessum advenam? 
Haec viatorem omnem exhortatur 
ut sequens Christus crucem patiatur. 

Quid sibi vult crux prope semitam, 
Salutans quemvis fessum advenam? 
Si tu portaveris hic gravem crucem, 
Ascendes olim aetheris ad lucem: 

4. Tria festa Christianorum summa. 



Quam laetissima, 

Beatissima 

Festa sunt Natalicia: 

Jesus est natus 
Mundus postratus! 

Gaude, gaudeto, Christicola! 

Quam laetissima 
Beatissima 
Festa sunt Natalicia! 

Christus descendit, 

Suos defendit: 

Gaude, gaudeto, Christicola! 

Quam laetissima 
Beatissima 
Festa sunt Natalicia! 

Caelo venerunt, 
qui cecinerunt: 

Gaude, gaudeto, Christicola! 

III 

0 laetissima 
Beatissima 
Festa Pentecostalia! 

Spiritus placat, 

Consecrat, pacat. 

Gaude, gaudeto, Christicola! 

O laetissima 
Beatissima 
Festa Pentecostalia! 

Duc per virtutem 
Nos ad salutem! 

Gaude, gaudeto, Christicola! 

O laetissima 
Beatissima 
Festa Pentecostalia! 

Nos consolare, 

Spiritus care, 

Gaude, gaudeto, Christicola! 

Villelmus Auer, 

Parochus Vindobacensis emeritus. 


Quam laetissima 
Beatissima 
Festa sunt Pascalia! 
Christus evectus, 

Mundus abiectus, 

Gaude, gaudeto, Christicola! 

Quam laetissima 
Beatissima 
Festa sunt Pascalia! 

Mors superata, 

Vita prolata: 

Gaude, gaudeto, Christicola! 

Quam laetissima 
Beatissima 
Festa sunt Pascalia! 

Robur praebetur 
Homo sacretur! 

Gaude, gaudeto, Christicola! 



DE PYRAMIDUM AENIGMATE ET HISTORIA 


Quicumque Aegyptum lustrat, suum esse ducit pyramides videre. 
Quot saecula gigantes illi lapidei conspexerunt! Ante florentissimaum 
Mesopotamiae cultum, ante clarissima Graeciae artificia, ante termi¬ 
nos imperii Romani ad ultimam Thulem prolatos pyramides molem 
ingentem in altum tollebant. Quamquam tempus tot urbes celeberri¬ 
mas plumbeo veluti pede contrivit, stabant illi immortalitatis testes 
neque «imber edax» nec «fuga temporum» demoliri poterant. Si 
quis intellegere velit, cur Aegyptii montes illos saxeos coacervarint, 
mentem hujus populi perspicere oportet. Erat enim religiosissimus 
nec corpus post animae discessum larvam inutilem credebat, sed te¬ 
gumentum, quo anima amplius uteretur. Persuasum firmiter habebat 
vinculum inter animum et corpus morte non disrumpi, sed alterum 
de alterius nexu tam arcto pendere, ut nec corpus sine animo nec 
animus sine corpore exsistere posset; quo plus corpus dissolveretur, 
eo majorem animae partem iri ereptum; corpore penitus putrefacto 
animam quoque desituram exsistere. 

Quae si ponderamus, pyramidum aenigma Romanis olim vix sol¬ 
vendum clarescere incipit et quibus praecipue Aegyptii studiis in 
vita ducerentur, facilius cognoscimus. Discendum enim iis erat qua 
arte corpora condirent, ne putrefierent et quomodo sepulcra exstrue¬ 
rent, ut cadavera humana et perdiu et tuta a praedonibus conser¬ 
varentur. Et vere fatendum est eos artem optime didicisse et claris¬ 
simos evasisse architectos. Ad sepulcrum igitur quivis Aegyptius tota 
vita intentus erat. Pauper vili tumulo humi acquiescebat, dives au¬ 
tem omnem operam et curam ad id conferebat, ut animae corpore 
egressae vitam tutaretur beatam. Jam quid de Pharaonibus dicen¬ 
dum? Namque non solum reges et summi sacerdotes erant, sed et 
«semidii» ideoque eorum corpora divino honore digna. Regis erant 
omnes Aegypti fines et incolae omnes exceptis sacerdotibus et duci¬ 
bus militaribus servi. Idcirco non mirum videtur, quod exempli gra¬ 
tia Khu-fu Pharao per centum incolarum milia intra triginta annos 
sibi pyramidem exstruendam curavit, quam nec aetas arroderet nec 
fures expilarent. Omnes regni vires dynastae illi exhaurire non flocci 
facere solebant. 

Quicumque admiratione defixus ante pyramides vel obeliscos ste¬ 
terat, ipse se interrogare coepit, quomodo Aegyptii saxa tanti pon¬ 
deris e loco in locum deportare et tam sublime —ad centum et 
quinquaginta metra— elevare potuerint. Quam quaestionem perdiu 
disceptatam archaeologi tandem diremerunt. Etenim in sepulcro cir¬ 
ca duo milia annorum a. Chr. exstructo lineamenta quaedam inve- 

nerunt, unde apparet, quomodo architecti Aegyptii tantas moles 
asportarint. Inducit namque pictor ille centum et quadraginta sep¬ 
tem viros statuam immensam per arenam sola lacertorum vi tra¬ 
hentes. Cum pyramides peraltas excitabant aggeres, qui altitudi¬ 
ni earum responderent facere et per eos vel ingentia saxa trahe¬ 
re consuescebant. Porro in caedendis saxis eadem arte simplici ute¬ 
bantur. Rupem quippe immanem incidebant et in fissuras cuneos 
aptos agebant et aqua implebant. Jam cunei tumefacti rupem secun¬ 
dum fissuras a toto rupis corpore separabant. Quot machinis artifi¬ 
ciosis architecto hodierno opus est ad molem v. gr. aliquot mi¬ 
lium kg. in altum levandam! Carebant Aegyptii ejusmodi machina¬ 
mentis et tamen levabant patienter. 

Qui nostra aetate pyramides invisit, fingere vix potest, qualis olim 
vita circa eas fuerit. Namque sepulcrum non solum corpori pacificus 
ad quietem locus erat, sed etiam domus animae, alterius «ego» ho¬ 
minis. Credebatur Pharao mortuus saepe in sepulcro versari atque 
ea agere, quae in vita egisset: edere, bibere, ludere ideoque omni¬ 
bus, quibus indigeret, providebatur. Nolebat rex oblivione oblitte¬ 
rari. Mos erat, ut sanguine juncti atque amici ad eum ventitarent 
et in parvis sacellis pyramidi contiguis, quae mortuo essent necessa¬ 
ria, collocarent. Si quis Pharao humanus, affabilis, pius fuerat, pos¬ 
teri diutissime curam eorum, quibus indigeret, habere et sacrificare 
pergegebant. Nec tamen haec sufficere putabant. Nonne accidere 
poterat, ut cognati officium pium neglegerent? Huic quoque casui 
consulere consuerant. Exemplo illustro. Cum archaeologi aulicorum 
sepulcrum prope Sakharam effodissent, muros omnes picturis orna¬ 
tos invenerunt. Omnes fere picturae vitam rusticam praesentabant: 
agricolas arantes, semen spargentes, segetes maturas triturantes tri¬ 
ticumque molentes, vaccas et tauros depascentes. Nec vita domestica 
deerat.: animalia mactata et igne assata. Qua de causa Aegyptii ejus¬ 
modi picturis sepulcra ornabant? Ideo fecerunt, ut, si forte cognati 
mortuo cibos apponere obliviscerentur, ille demum aspectis cibis sa¬ 
turaretur. 

Quemadmodum gentes multae in regum sepulcra omnia vel pre¬ 
tiosissima, quibus in vita utebantur, inferre solebant, ita et Aegyptii 
currus, mensas, sellas, toros, omnium generum vasa, summam auri 
argentique vim, coronas lituos regibus apponere solebant, adeo ut 
nihil desiderarent. Incredibile sane quantae divitiae congestae fue¬ 
rint. Sed quod reges timebant, id ipsis primis temporibus contigit. 
Praedones nefasti tantis allecti thesauris monumenta regia expila¬ 
runt. Quapropter Pharaones pyramides minores majoribus antefere¬ 
bant easque tantis dolis tantisque artificiis —scalis et aditibus cae¬ 
cis— exornabant, ut neminem quamvis astutissimum introrumpere 
posse arbitrarentur. 

Sed spes eos fefellit. Omnes enim deinceps pyramides expilatae 
sunt. Idcirco Pharaones posteri monumenta, quibus conderentur, in 

valle quadam ab omnibus urbibus hominumque frecuenta remotissi¬ 
ma exstruenda atque ex ipsis saxis excidenda curabant. In hac valle, 
regia posthac dicta, inde ab anno MD usque ad annum M omnes Pha- 
raones se sepeliri jusserunt spe adducti se a praedonibus tutos fore. 
Nam ut priores ita etiam posteriores majorem divitiarum partem 
una secum in sepulcra abdi curaverunt. Ita vallis regia stupendam 
triginta regum gazam continebat accumulatam. Quanta praedatorum 
esca! Nonne omni in indagando et expilando periculo dignae illae 
divitiae? Numquid celari monumenta poterant? Norant operae, qui 
tenuem ac duram vitam trahebant. Norant et architecti. Vix creden¬ 
dum eos locum reticere. Constat historia nonnullos Pharaones omnes 
operas loci sepulcri conscios interfecisse. Cum potentes et perhuma¬ 
ni Pharaones regnabant, sepulcrum venerationi esse solebat. Sed 
cum imbecilli et crudeles erant, nulla jam monumenta a praedone 
tuta. Passim et publice expilabantur et custodes constituti primas 
faciebant partes. 

Exstat quoddam de expilatione documentum. Pevero urbi sepul¬ 
crali praefectus accusatus erat, quod una cum praedonibus regium 
sepulcrum expilasset. Negat accusatus. Sed praedones furti partici¬ 
pes eum redarguunt in equleo positi et tormentis vexati. Delectat 
expilationis relationem audire: «Aperuimus sepulcrum et arcam cum 
nobili regis corpore invenimus. Collum multis amuletis aureis et or¬ 
namentis cinctum. Velamenta, quibus erant involuta, deaurata et 
pretiosissimis intexta lapillis. Caput persona aurea tectum. Omne 
aurum, amuleta et ornamenta avellimus. Invenimus quoque reginam 
et pariter fecimus. Etiam omnia vasa aurea et argentea abstulimus.» 

Cum aetatis nostrae saeculo XIX et XX effodiendi ars e rudimen¬ 
tis ad perfectionem esset adducta, archaeologi europaei via ac ra¬ 
tione opus aggredi coeperunt. Interim gubernium Aegyptium colle¬ 
gium constituerat, cui antiquitatum cura concrederetur. Nec multo 
post accidit, ut famila quaedam arabica res valde proetiosas pere- 
grinantibus europaeis venderet. Quod gubernium ut comperit, prae¬ 
dones in vincula conjecit. Inter tormenta sunt confessi se res e se¬ 
pulcro quodam abstulisse. Paratos se esse viros publicos eo de¬ 
ducturos. Delegat igitur gubernium hominem aegyptium, Aemilium 
Brugsch et ducem quendam. Cum in vastam vallem, ubi collis leni¬ 
ter ascendebat, pervenissent, subito dux digito foveam monstravit. 
Haec duodecim metra lata et bina in quadratum erat. «Estne hic 
sepulcrum», quaerit Brugsch? «Est», respondet dux. Vix credit ille. 
Tamen se fune in nigram foveam demittit. Pede tangit solum, cir¬ 
cumit angulum, devenit in cubiculum grande multis arcis regiis re¬ 
fertum. Palpitat cor audacis exploratoris plus solito. Detexerat enim 
corpora Pharaonum, qui ante triginta saecula regnarant et inter eos 
erat unus ex illustrissimis totius historiae aegyptiae Ramses II, in 
cujus aula Moses adoleverat. Gaudent magnopere exploratores, sed 

dolent, quod nullum adhuc sepulcrum invenerint intactum. Hanc 
gloriam fortuna aliis est datura. 

Duo enim viri angli, Lord Carnarvon et Howard Carterus persua¬ 
sum habebant non omnia in valle regia monumenta nec fuisse in¬ 
venta nec expilata. Carterus professione archaeologus fuit et admo¬ 
dum doctus. Carnarvon a puero artium amantissimus quascumque 
poterat res antiquas collegerat. Cum valetudinis infirmae reficien¬ 
dae causa in Aegypto versaretur, casu Carterum cognovit sibique 
socium junxit. Idem igitur studium utrumque tenebat. Eodem ferme 
tempore fragmenta imaginibus picta et nomine Pharaone Tut-ench- 
Amun inscripta reperta sunt. Inde rumor manabat totam vallem re¬ 
giam penitus esse expilatam. 

Sed dissensere nostri exploratores. Quam dissensionem duo urcei 
inventi confirmabant, qui testas earum rerum continebant, quae in 
pompa funebri Pharaonis adhibitae esse viderentur. Ideo sepul¬ 
crum haud procul distare viri nostri sunt arbitrari. Jam autum¬ 
no a. MCMXVII fodere coepere. Negotium perdifficile. Omnia rude¬ 
ribus impleta. Quinque annos integros asportandis ruderibus impen¬ 
debant. Tandem area quaedam restabat cumulata runis tuguriorum 
lapideorum, quibus operae in sepeliendo Ramses II usi fuerant. Sed 
hanc arcam religione quadam ducti initio effodere cunctabantur. 

Tandem opus die festo omnium Sanctorum MCMXXII sunt 
aggressi, inscii quantopere fortuna ipsos esset adjutura et fautura. 
Namque quarto fossionis die Carterus gradum planum ex saxo exci¬ 
sum invenit ac vix oculis credidit. Illico amplius effodere operas jus¬ 
sit. Postero die duodecim gradus scalae alicujus lapideae patebant, 
quorum infimus in portam obsignatam et caemento oblitam desi¬ 
nebat. 

Velut fulgure tactus stupet Carterus. Sed crescit stupor, cum ex¬ 
plorator in inferiore portae parte sigillum Pharaonis Tut-ench-Amun 
conspicit. Vix halitum ducere audet. Tot labores totque difficultates 
non frustra impensas intellegit. Dum portam effringit, cuniculus la¬ 
pidibus plenus obstat. Postridie, ubi primum lapides asportarunt, 
aliam portam eamque obsignatam offendunt. Sed ex certis indiciis 
eam apertam et iterum clausam coniciunt. Perforat Carterus, lumen 
infert foramini, animalia, statuas, summam auri vim cernit. «Potes- 
ne aliquid videre?», quaerit Lord Carnarvon ex socio. «Res admira¬ 
biles», respondet. Jam in cubiculo veluti in museo maximo tria sunt 
feretra deaurata, duae statuae regiae, quae se ut custodes adspiciant, 
scrinia, lecti, sellae, alabastra, solium auro cinctum, nonulli currus. 
Sed arcam cum regis corpore desiderat. 

Quam dum inquirit, animadvertit statuas memoratas tertiani por¬ 
tam paritcrque obsignatam occultare. Quanto studio eam effringendi 
flagrabat! Sed negotium procrastinare malebat. Postridie novum quid 
invenerunt. Murum cubiculi aliquo loco perforatum viderunt. Cum 
admoto lumine electrico per foramen inspexissent, alterum cubicu- 

lum iisdem fere rebus pretiosissimis confertum ante eos patebat. 
Sed omnia confusa et mixta ut in alio cubiculo jacebant. Praedones 
igitur introruperant, sed nescio quo casu turbati ab opere expila¬ 
tionis destiterant. 


Jam quid faciendum? Alliciebat quidem cubiculum inventum et 
res coacervatae. Sed nostri homines erant moderati nec caeco studio 
ducti. Non prius pergere volebant, quam omnes res, ne earum aliqua 
periret, diligenter notassent, purgassent pulvere, photographia eas 
expressissent inque tuto collocassent. Negotium arduum eos multos 
menses tenuit. Tandem illuxit dies quo porta illa aperiretur. Carte- 
rus, mortuo Carnarvon, viginti testibus stipatus, lumine electrico te¬ 
nebras dispellente, portam terebravit, ut introspiceret. Cernit ali¬ 
quid muri simile, quod ex puro auro confectum videatur. Dum 
foram en amplificat, cubiculum sepulcrale conspicit et murum illum 
nil aliud esse nisi scrinium ingens sarcophagum continens. Porta 
rescissa, Carterus cum socio ingressus ante scrinium quinque metra 
altum, tria metra latum et quinque metra longum, totum auro con¬ 
tectum consistit. Ab uno latere valvae artificiosae fulgent. Obicem 
removet, valvas aperit, alterum scrinium valvis quoque ornatum vi¬ 
det et sigillum regium intactum. Ergo regem quoque intactum, a 
nullo praedone scelesto expilatum concludit. «Cartere, brevi videbis 
regem, qui trecentos supra tria annorum milia hic requieverat nulla 
manu nefarie attactum». Dum lumine electrico cubile perlustrat, ecce 
portam offendunt in tertium cubiculum ducentem. Intrant, stupent de 
thesauris accumulatis. E regione portae stat arca quaedam scrinii 
similis, auro tecta et circum nonnullae Mortis Deae brachiis passis 
—artificum venustissimum— tamquam si scrinium custodiant. Vix 
exploratoribus respirandi facultas. Intermittunt opus. Cum resumunt, 
«signa Orci» Anubidem et tauri caput vident. Praeterea multa scrinia 
nigra, arculas, cistas eburneas, omnes fere intactas. 

Quae posthac sunt secuta, profecto fabulam dixeris. Carterus cum 
aliquot gubernii viris publicis ultimam negotii partem est aggres¬ 
sus. Sarcophagus regius quattuor scriniis circumdatus fuit. Quibus 
aegre amotis verus sarcophagus ex uno lapide pretioso confectus in 
conspectum venit. Nonnullae Mortis Deae ex eodem lapide excisae 
passis brachiis et alis totum sarcophagum velut custodes amplectun¬ 
tur. Eductis intra mensem scriniorum fragmentis Carterus plus soli¬ 
to suspensus ultimum quasi mysterium patefecit dramate dignum. 
Elevant operae summi ponderis cooperculum. Apparent lintea com¬ 
plicata. Carterus dum removet arcam tantae pulchritudinis ac ve¬ 
nustatis conspicit, ut defixus sacro stupore maneat. Arca ipsa regis 
formam habet, caput aureum, manus aureae super pectus decussa¬ 
tae lituum tenent. Facies aurea, oculi lapilli pretiosissimi, in fronte 
puerili «anguis et vultur» —utriusque Aegypti symbola— mirifico 
emblemate facti. Atque circum eos corona florida parva a regina 
vix adulta —ut putat Carterus— posita. «Inter omnem pompam re- 

giam nihil tam pulchrum tamque suave quam flores illi marcidi, 
qui paulum coloris retinebant.» 

Jam supremam dramatis scaenam spectemus. Recte Carterus divi- 
narat arcam memoratam esse cooperculum. Quod postquam operae 
sustulerunt, altera arca apparuit, in modum figurae regis facta, splen¬ 
didissima et laminis aureis tecta. Cujus cooperculo elevato tertia 
arca est visa ingentis ponderis, tota aurea. Aurum omne et arca et 
quod in ipsa arca inventum fuerat, pretium 2 1/2 ooo ooo dollaro- 
rum habebat. Tut-ench-Amun quamquam adulescens nec rex magni 
nominis, tamen summa pompa sepultus fuerat. Quanta ergo pompa 
illustrissimorum Pharaonum! Hinc liquet praedones omne studium 
omnemque operam in eo collocasse, ut sepulcra regia invenirent. 
Haec ii quoque cogitabant, qui stupefacti ante arcam Tut-ench-Amun 
constiterant. Jam cooperculum ansis aureis levant. Jamque regis cor¬ 
pus ipsum apparet. Facies persona facta auro caelato contecta, cor¬ 
pus plurimis rebus pretiosis oneratum. Sub persona diadema venus¬ 
tissimum, circum collum amuleta et torques, in pectore laminae 
aureae. Circumdant brachia armillae intextae lapillis et involucra 
aurea cingunt femora, tibias et pedum digitos, soleae aureae pedes 
ipsos. Universae res centum quadraginta quattuor. Omnes pretiosis¬ 
simae. Tremunt manus, dum Carterus has omnes examinat. Nemo 
adhuc explorator tale quid invenerat. Quae triginta tria saecula in 
tenebris jacuerant, ea, tu, Cartere, in lucem protulisti. Macte pa¬ 
tientia tua! 



DE RE COSMONAUTICA 


(eam, quae in n. 207 est edita, pars septima sequitur) 


(LII) Tertio idus julias, a. MCMLXIX, quinquagesimo quinto mi- 
nuto post tertiam initam vigiliam (quarta hora post mediam noctem 
apud Italos), aeronavis Luna 15 appellata —ut per aetherias undas 
nuntium est a Moscua diffusum— nullum vehens hominem, in inmen- 
sum ad lunarem superficiem versus jacta est, quae in satellitis so¬ 
lum levi lapsu collineetur, diligentius explorandi causa nec non et 
comprobandi an varia instrumenta, quibus eadem aeronavis est 
instructa, suas quaeque partes plane expleant. Non secus agitur, ut 
paucis expediamus, ac de quadam automata capsa, in Terram, quo¬ 
dam lunari praestituto loco pervestigato, reditura, cum lapideae ac 
pulvereae illius nostri satellitis aliquantum collegerit materiei. Quam 
quidem materiem fieri potest ut rei cosmonauticae Foederatarum 
Russiae Civitatum peritissimi viri recipiant atque alchimiae studiosis 
in Terra spectandam tradant antequam aeronavis Apollo 11, tres 
americanos cosmonautas vehens, in sublime jaciatur, in ipsam Lu¬ 
nam, decimotertio kal. aug., collineanda. 

Meminisse juvat illam rei gerendae rationem, quae a Luna no¬ 
men acceperit, initium habuisse mense jan. MCMLIX: hinc, varias 
automatas capsas, Luna 1, Luna 2, Luna 3..., in ordinem, usque ad 
decimam quartam subsecutas esse; quae tamen cunctae ob varias 
causas praestitutum fefellerint consilium; hodiernam capsam, Lu¬ 
na 15, Communistarum Russiae Civitatum moderatores magnopere 
sperant felicem exitum, tamdiu exspectatum, explere tandem posse. 

En, interim, quatridui peracto itinere, ipsa Luna 15 in lunarem 
orbitam immittitur. Nihil novi verumtamen Russica pervulgandis 
nuntiis Sedes usque ad octavum post jactum diem de ea diffusit; 
cum subito, quamvis Moscua percaute sileat, compertum habetur 
illam, in saxosam lunaris soli plagam diffissam, jam nullum amplius, 
de se transmisisse nuntium. 

(LIII) Postridie idus jul. MCMLXIX, tricesimo altero minuto 
supra horam nonam (tricesimo altero m. supra horam tertiam post 
meridiem apud Italos; cum temporis supputatio inter Foederatas 

Americae Civitates et Italiam sex horis differat) a Sede automatis 
capsis nec non et cosmonautis viris in sublimia extollendis constitu¬ 
ta, apud Cape Kennedy plagam, quam appellant, jam toto orbe terra¬ 
rum celeberrimam, tres cosmonautae, Neil Armstrong, Edwin Aldrin, 
Michael Collins, aeronavi impositi, cui nomen Apollo 11, sunt ad lu¬ 
narem oram versus profecti. Hoc rei gerendae propositum: ut lunare 
solum humano pede calcetur, nec jam automate palmula effodiens, 
seu quoddam prehensans brachium, aliquantulum satellitis humi 
temptet, praecipiat, in Terram cosmonauticae rei studiosis perscru¬ 
tandum transportent, sed potius ut duo e tribus exploratoribus ali¬ 
quantum lapidum, pulveris et quovis aliud lunaris materiae expe- 
riundum suis ipsorum manibus praecipiant, colligant, in Terram 
transportent; ut, ne sermo longius producatur, primum ab origine 
mundi caeleste corpus, universi praesertim gentium coetus nomine, 
absque ulla armorum vi, verum tantum ad populorum concordiam 
firmandam, occupetur et pro majoribus deinceps inveniendis rebus 
in alia atque alia saecula semper adhibeatur. 

En, igitur, primo ac dimidio orbe circum Terram peracto, cum 
jam per amplissimam nubem ac fumosam nec non et per gliscentem 
fragorem manifestus est jactus factus, cum et eadem nubes e luteo 
colore in alios varios colores, roseum nempe, croceum, purpureum, 
glaucum distincta sit, aeronavis Apollo 11, dum effrenus spectantium 
multitudinis gliscit plausus, celerius prosequi iter pergit, motoriis 
ignei jaculi Saturno 5 machinulis propulsa, ut, vi terrestris gravitatis 
superata, in Lunam recta demum conlineetur. Biduo autem post, se¬ 
riore post meridiem tempore, e capsa principe Apollo 11, cui agno¬ 
men Columbia est additum ob similitudinem fortasse repertae a 
Christophoro Columbo Americae, duo e tribus lunautis, Neil Arsm- 
trong et Edwin Aldrin, in temptandae lunae vehiculum, cui recens 
est superadditum agnomen Aquila ob similitudinem fortasse avium 
reginae volatus, praeterquam quod sit potestatis imago, quod et 
compendiariis notis LM (e nomine Lunar Module ) dicunt, per inte¬ 
riorem obscurum cuniculum sensim reptantes se transferunt, qui 
pervestigent si forte quasvis illud vehiculum in quaque volatus vi¬ 
cissitudine sit usque ab initio jacturas passum. Tertio ab initio iti¬ 
nere die, altero et vicesimo minuto (primo) supra septimam post 
meridiem horam (italice computatam), cum nihil jam dubitarint 
quin suum quaeque instrumenta, quibus est idem temptandae lunae 
vehiculum (seu Aquila) instructum, aptissime adhuc et congrue mu¬ 
nus perficiant, lunanti viri aeronavem Apollo 11 in lunarem immit¬ 
tunt orbitam. 

Aliquanto autem post, cum certiorem se fecerit suas quibusque 
in lunari navicula (LM) instrumentis, tamquam animantibus, com¬ 
positas et ordinatas esse partes, cosmonauta Aldrin, qui, nullo alio 
comitante, in eam erat ingressus, postquam in principem capsam 

rediit: — Nullam unquam — admiratus obstupuit — tam congrue et 
apte machina})! se gerere vidi! — Quartus jam ab inito itinere est 
intcrim fere dies consumptus, cum cosmonautae Armstrong et Al- 
drin, reptantes, in vehiculum lunare ( LM ) seu Aquilam sunt rursus 
ingressi, ibique quattuor integras horas morantur, dum illud e prin¬ 
cipe capsa ( Apollo 11) seu Columbia sejungatur, e cujus orbita, 
adhuc, moderatore cosmonauta Collins, servata, in aliam inferiorem 
orbitam immittitur, quindecim vix chilom. intervallo a Terrae satelli¬ 
te distans. Hinc, extremus magis ac magis leniter in temporis mo¬ 
menta efficitur descensus, dum duodevicesimo minuto supra deci¬ 
mam post meridiem horam (apud Italos computatam) lunare solum 
idem vehiculum (LM) seu Aquila, pulveris nube involutum, jam de¬ 
mum tangit, quod et quibusdam pedibus flexibili machinamento 
instructis, firmiter tenet. 

Eo trepidior quo longior subsequitur mora, quae animos excitat 
et ad conjecturas de quovis inopinabili casu faciendas inducit: nihil 
interim de duobus cosmonautis accipi potest; cum denique comper¬ 
tum. habetur eos summam dare operam ad vehiculi instrumenta 
diligentius inspicienda nec non et exspectare dum externa pressandi 
vis minuatur, ne impediat quominus ejusdem vehiculi reseretur osti- 
lium. Quo, complures post horas, reserato, Armstrong, per breves 
gradus, alterum pedem prius, ambos postea quam qui maxime cau¬ 
tus lunare solum calcare conatur, cum prae corporis levitate tardius 
ambulare cogatur. Eum, paullo post, Aldrin comes sequitur. Primum 
nuntium Armstrong emittit, cum: — Hic, praecipua —inquit— Tran¬ 
quillitatis Sedes (nam LM in quadam constitit plaga, ad solis occa¬ 
sum vergenti, quae Tranquillitatis Mare appellatur); hic, Aquila so¬ 
lum tetigit. 

Mox inde lapidum fragmenta atque pulveris specimina colligere 
ambo coeperunt; nec aliud sibi negotium curae est, nisi Foederata¬ 
rum Americae Civitatum vexillum, nullius venti fluxu agitatum, solo 
ante fixerint nec aliud nisi Pauli VI nuntium scriptum posuerint, 
quod his verbis expletur: ad Dei nominis gloriam, qui tantam prae¬ 
stat hominibus virtutem, miro huic incepto bene precamur; non 
equidem ut cujusquam Lunae partis possessores, sed ut quosdam 
nunc temporis advenas, deinceps autem humani generis pacificos 
colonos se praestent. Cum autem, post dimidiam supra duas horas, 
deambulandi finem fecerint, in naviculam lunarem (LM) sunt rursum 
ingressi, ut membra cibo somnoque reficiant; inde, quinto a perfecto 
jactu die, hora post meridiem octava, se a solo lunari eadem navicu¬ 
la expedit atque extollit, seu, ut rectius definiamus, superior ejus 
pars ab altera, soli adhuc fixa, sejungitur et iter aerium aggreditur, 
ut cum aeronavi principe (Apollo 11) conjugantur, quae, tertio cos¬ 
monauta Collins gubernatore, adhuc Lunam circumitur. Primum 
enim illa, paucis post temporis momentis, in orbitam lunarem im- 

mittitur; inde, tribus circiter exactis horis, ejus harpagones, maxilla¬ 
rum instar, aeronavis principis (Apollo 11, seu Columbia) adeo 
rostrum comprimunt, ut cosmonautae Armstrong et Aldrin in ean¬ 
dem ingredi demum sinantur. 

Hinc, ad oram terrestrem redeundi habetur initium. Itinere de¬ 
nique expleto, cum terrestris gravitatis vim superaverit, aeronavis 
Apollo 11, adapertilium umbellarum ope, dum e sublimi adhuc la- 
bitur, captata, super Oceani Pacifici aequora est leniter deposita, am¬ 
pliore distans spatio ab insulis H awaii quas dicunt. Mox inde in 
cymbam gummeam translatos cosmonautas singulos aeria quaedam 
machina helicis instructa, non rectius quam auto-gyrus appellata, ad 
perpendiculum descendens, magna cum peritia ac sollertia intorto 
chalybeio funiculo sustulit et in superno navis Hornet, aerovehicula 
gerendo instructae, quae a viginti tribus milibus passuum eos exspecta¬ 
bat, tabulato deposuit. 

Dum et hos tantos heroas dignissimus in patria triumphus manet, 
permultas omnipotenti Deo, quem jam iidem propitiaverunt, gratias 
libentissimo agamus animo. 


TENEO TE...LUNA! 1 


En, igitur, captam te, Luna, quid usque tenemus? 
Dic: hucusque nimis nonne sit ausus homo? 

Daedalus ille tamen, caelos qui primus inivit, 

Istas num timuit carpere forte vias? 

More suo silet et subridet in ore renidens, 

Seu riget ipsa gelu, seu calor assat eam. 

Talis erat vixdum caelo librata sub alto: 

Mutatum nihil a tempore prorsus eo. 


1. Haec loculio nos commonet de alia huic simili locutione, qua est Julius 
Caesar usus, cum, etsi prolapsus in egressu navis, verso ad melius omine: Te¬ 
neo te — inquit — Africa! (C. Svetonius = Vitae Caesarum). 

V. 5: subjectus gramaticalis = Luna. 

0 quoties volitans praesensit lambere Lunam, 

Ceu tegumen scaphium totus amictus, homo; 

Vitae, machinulis, quaerens indicia primum, 

Terrae pertaesus, deinde, manere ratus! 

Num meliora vides, caelestis, forte, viator? 
Comminus ut pleno lumine Luna micet? 

Temperiemne cupis, terricola, nocte dieque? 

At frigus riget, hic, aestus itemque calet! 

Non ager, hic, pomum, nec flores educat annus; 

Non salices ripis, virgula nulla viret! 

Est Phoebe —dicis— pulcherrima dicta poetis: 

Hic, tonitru tangi aut fulgure nemo potest; 

Non boreas, hic, non praeceps hic saevit et Auster: 
Ut modo luce nitet, sic modo fusca latet. 

Num vero tot, ut in Terra, tueare stupenda? 

En qua fluminum aquae, qua maris unda fluit; 

Qua montes, valles, rivis silvisque scatentes, 
Fontibus, arbustis, floris odore beant; 

Qua cytisum carpunt foliumque armenta salicti; 
Pascit pastor oves aera avesque secant. 

Non zephyrus tepidus nec cuiquam bruma nocebit... 

I 

Cur, igitur, spatium quaeris, homulle, poli? 

Perfugium quaeris, terrestria vana perosus? 

An polus iste recens, Terra vetusta nimis? 

Ecquid at, ergo, lucri valeas adscribere stellis? 
Desuper aspiciens, ista profecto notes: 

Non audis Terram motu fremituque sonantem: 

Ipsa, atomos quaedam, visa pusilla rotat; 

Non acies audis in fratres arma ferentes. 

Membra nec inde quidem caede cruenta vides. 

Munere divino semper, seu pace, frueris: 

Non aliud poterit dulcius esse lucrum! 


Prof. Januarius Marinelli 
Via Salvatore Rosa, 241 
Neapoli, in Italia 



CERTAMEN CAPITOLINUM 


XXI 


Institutum Romanis studiis provehendis, auspicibus Summo litte¬ 
rarum artiumque apud Italos Curatore et Romanae civitatis Magistro, 
ad novum prosae latinae orationis certamen omnes omnium gentium 
latini sermonis studiosos homines invitat, sperans fore ut ex nobi¬ 
lissimorum ingeniorum concertatione aliquid emicet, quod Quiritium 
majestate facundiaque sit dignum. 

Certaminis praemium, quod Urbis Praemium nuncupatur, erit ar¬ 
genteum sigillum, lupam Capitolinam imitatum, honorificentissimum 
Romanae civitatis munus, in basi victoris nomen atque annum et 
diem certaminis praeferens. Huic sigillo Summus litterarum artium¬ 
que liberalium Curator quingenta denariorum Italicorum milia ex 
aerario adici jussit. 

Ceteri petitores, qui digni habiti sint, laude ornabuntur. Ex iis 
autem qui victori proximus de agone discesserit, argenteo nummo 
decorabitur, a civitate Romana item donato, qui in antica parte Ca- 
pitoli imaginem, in aversa litterati viri nomen atque annum diem¬ 
que certaminis exhibebit. Huic quoque muneri Summus litterarum 
artiumque liberalium Curator ducenta et quinquaginta milia dena¬ 
riorum Italicorum ex aerario jussit addi. 

Exitum certaminis a. d. XI Kal. Mai. a. MDCCCCLXX, die Urbis 
natali, in aedibus Capitolinis, Romanae civitatis Magister in oratio¬ 
ne, quam de more habiturus est, renuntiabit. 

Scripta quae praemio ornabuntur typis excudenda, si visum erit, 
curabit Institutum Romanis studiis provehendis, ac proinde post an¬ 
num tantum integrum erit auctoribus eadem in lucem edere. 


LEGES CERTAMINIS 

I) Fictis fabellis, commentariolis historicis, disputationibus phi¬ 
lologis, denique omni prosae eloquentiae genere certare licet: sed 
praestantium ingeniorum nova experimenta Capitolinum Certamen 
requirit. Scripta quibus petitores certabunt ne puerorum gymnasiis 
sint destinata, ne mille et quingentis verbis breviora, ne prius in 
lucem edita, ne alio praemio ornata neve laude, neve ex alio sermo¬ 
ne sint conversa. 

II) Quinque libellorum suorum exemplaria vel machinula scrip¬ 
toria perspicue exarata vel typis excusa et tabellariorum diligentiae 
commendata mittant scriptores aemuli ad Istituto di Studi Roma¬ 
ni — Ufficio Latino — Piazza dei Cavalieri di Malta, 2 — 00153 Roma 
a. d. XVIII Kal. Febr. proximi anni non suo tamen distincta nomine 
ne in integimento quidem, quo conclusa sunt, sed sententia munita, 
quae eadem inscripta sit scidulae obsignatae, nomen domiciliumque 
scriptoris exhibenti. 

III) Quinque viri judices erunt a Summo litterarum artiumque 
liberalium Curatore et a civitatis Romanae Magistro et a Praeside 
Instituti nostri delecti. Hi post judicium scidulas resignabunt, quae 
easdem quas scripta probata sententias praeferant. Scripta non pro¬ 
bata, si repetita, reddentur: sin minus, una cum scidulis obsignatis, 
tertio exacto mense post judicium publicatum, delebuntur igne. 


D. Roma Kal. Jun. a. MDCCCCLXVIIII ab U. c. MMDCCXXIT. 


Petrus Romanelli 
Praeses Instituti 



HORIS SUBSICIVIS 


MISSUS IN MUNDUM* 


Obstetrix puerum sanum et validum 
monstrat recenter in lucem hanc editum. 
Missa in mundum est nova progenies, 
ut prorogetur mortalium series. 

Candidis natus opertus amictibus 
patrem laetificat crebis vagitibus, 
avum et aviam; tota prosapia 
magno cum gaudio stat ad cunabula. 
Ecce, hereditas Domini filii *: 
ut tela manibus sunt sagittarii. 

Felix ex ipsis repleta cui pharetra, 
eum confundent non cum hoste jurgia. 
Quamvis effeta renidet matercula, 
aspicit natum cum magna laetitia. 

Prolis edendae affectus divinitus 
sic est in matrum visceribus inditus, 
ut genetrices exstare percupiant, 
subolem ut in dolore parturiant. 

In adjutorio facta est femina, 
salvet humani ut generis semina 
Editae subolis superant gaudia, 
decem tulerunt quae menses fastidia. 
Utpote novum salutant homunculum 


E litteris nobis ab auctore datis haec praebemus: r Modicam commen¬ 
tationem de panis et utilitate et historia nuper confectam, nec non carmen 
versibus rhythmicis Alexandrinis, quos vocant, de fetali vita humana horis 
subsecivis concinnatum mittere tibi audeo. Spero fore ut istis meis nugellis 
locus in commentariis «Palaestra Latina» praebeatur... Non pro munere lin¬ 
guam latinam doceo, sed medici radiologi artem in valetudinario publico exer 
ceo. Subsecivis tantum horis litteris latinis operam navo, non solum proprii 
oblectamenti causa, sed etiam pro viribus —o quantum exiguis!— studens ut 
latinitatis flamma non restinguatur, sed clariore in dies luce coruscet». 

1. Ps. 126,3. 

hunc, cujus vita vix cepit exordium. 

Sed qui visibilis nuper apparuit, 
matris in utero diu jam viguit. 

Vixit infantulus bis quinque mensibus 
firmiter clausus maternis visceribus, 
praestans humani haec corporis fabrica, 
animae rationalis domuncula. 

Adsimilata est crescens in gremiis 
tot animalium classibus variis, 
nam ontogenesi brevi recolitur, 
quod phylogenesi lente perficitur. 

Deus omnipotens sapientissimo 2 
mundum creavit hunc suo consilio, 
recto composuit omnes res ordine, 
ut nihil fieret casu vel temere. 

Eo loquente creata sunt omnia, 
caelum et sidera, tellus et aequora, 
plantae et bestiae, non tamen subito, 
sed longo admodum temporis spatio. 

Et animantium varias species 
prompsit saeclorum innumera series: 
primum aquatica, ceteque grandia, 
pisces et volucrum omnia genera, 
et hexaemeri die sunt ultima 
facta terrestria cuncta quadrupeda. 

Quibus creatis ad suam imaginem 
Sator omnitenens condidit hominem, 
centrum et culmen, qui rerum est omnium *, 
quidquid in terris ad eum dispositum, 
quem animantibus cunctis praeposuit, 
formas avitas repetere voluit. 

Nunc adjutorio fretus dominico 
loqui adgrediar, quantum potuero, 
quae de abscondita fetus crescentia 
docti rimati sunt cum diligentia, 
quaeque a nostris remota conspectibus 
in femininis aguntur visceribus, 
cum animalibus quae sit relatio 
ponat in mediis haec disputatio. 


2. Gen. I. 

3. Cone. Vat. II. Const. «Gaudium et spes». 

Quod liberatum est in cyclo menstruo 
ovum mulieris rupto folliculo, 
et fecundatum est masculo spermate, 
suscipit iter ad uterum propere. 

Ovum dividitur: fit chromosomatum 
mixtio. Parens uterque dimidium 
fert, ut eorum servetur et numerus 
et prorsus novus sit homo sic genitus. 
Constat ex unica homo nunc cellula, 
ut animalia sunt primigenia, 
ut amoebaea sunt atque rhizopoda, 
polythalamia et mastigophora. 

Partium habet quod non discrepantiam 
integram hominis tenet substantiam; 
quamvis membrorum non est differentia, 
ad evolvendum jam omnis potentia. 

Fetus servandus a cunctis est noxiis, 
vita tuenda cujusvis ut hominis. 

Idem est animam nasci non sinere 
atque nascentem vel natam perimere. 
Occisionis de nil differt genere, 
quod est in fructibus jam est in semine. 
Fit hujus cellulae crebra divisio, 
divisione hac multiplicatio. 

Sic ex hac cellula ortus est globulus 
constans ex cellulis multis aequalibus, 
mori conspicuus similitudine, 
nidum in uteri ponit pariete. 

In duas partes deinde dispescitur 
fructus, ut cellulae sint quibus pascitur. 
Vides ex alia parte succrescere 
corpus: mox poteris formas distinguere 
Germen circumdatum latice limpido 
nam membranaceo sacco pellucido; 
amnion nuncupant. Isti vesicula 
juncta est parvula et transitoria 
plena vitelli. Recolitur breviter, 
quod est in bestiis essentialiter, 
sicut aviculis, sicut reptilibus 
est embryoni vitelli hic sacculus. 

In longitudinem germen protrahitur, 
versus umbilicum leviter flectitur. 
Embryonale succrescit corpusculum: 
e quo futurum exoritur cerebrum, 

potest neuralis discerni jam tubulus. 

Juxta est organum simplicis habitus. 

Chorda dorsalis vocatur hoc organum, 
branchiostomati lubrico proprium. 

Chorda tum diffluit, tamen residuum 
manet ad vertebras perquam exiguum. 

Ut oriuntur ex parvis initiis 
saepe res maximae, sic ex primordiis 
crescit simplicibus admodum cerebrum, 
quod intellectui est domicilium. 

Integri cerebri prima initia 

tres sunt vesiculae, quarum est maxima 

propior caudae: cui denominatio 

est rhombencephalon. Aequa formatio 

cerebri cernitur in animalibus 

vitam in fluctibus aquae degentibus. 

Cito vesica augescit anterior, 
tarde sed media, tarde posterior. 

Cortex ex illa vesica perficitur, 
qui in reptilibus primum conspicitur. 

Istis et omnibus avibus levia 
sunt hemisphaeria sulcis carentia. 

Habet hujusmodi corticem embryo 
mense lunari tum sexto vel septimo; 
sensim distinguitur in superficie 
sulcorum gyrorum vicissitudine. 

Ita sulcatus est in quadrupedibus, 
mole sed maxima est in hominibus. 

Hic sunt praetoria lata memoriae 4 , 
hic sunt imagines rerum reconditae, 
quas non absorbuit prorsus oblivio, 
praesto sunt nobis ex hoc promptuario. 

Item succrescens et alia schemata 
exhibet embryo piscibus propria. 

Ut sine dubio notum est omnibus, 

omnes pisciculi carent pulmonibus, 

sed oxygenium branchiis hauriunt, 

per quas vapores in sanguinem transeunt. 

Branchiae quoque sunt hominis fructui, 

nulli quae licet inserviant usui: 

membra haec mox transformantur propterea, 

ut oriantur pharyngotympanica 


4. Augustin. Conf. X, 8. 

tuba cum tribus ossiculis, tympani 
cavum et auris interuli musculi. 

Ossa durissima, firma fulcimina 
totius corporis atque munimina, 
molem ingentem quae hominis sustinent 
sales calcarios plurimos continent. 

Menti commenta poetica subeunt, 
quae de origine hominum facta sunt. 

Ossa telluris vocati sunt lapides 
quibus jactatis post tergum sunt homines 
orti. Deucalion Pyrrhaque conjuges 5 6 
terris ex omnibus soli superstites 
restauraverunt post: magnum diluvium 
fere exstinctum jam genus mortalium 
hoc modo, cum protulisset oraculum 
rite consultum responsum ambiguum. 

Inde perdurum est genus mortalium, 
qua sit origine dat testimonium 
natum. Sed mythi posthabita fabula 
es sequamur quae perseveranti^ 
viri in studiis docti reperta sunt 6 . 
Felicitatem hominibus conferunt 
studia: namque per ipsa conquirere 
queunt coronam florentem scientiae, 
super incultos excultum quae elevat 
et Creatori mortales adsimilat, 
per excellentiam suam scientia 
ducit mortales, ut mundi mysteria 
melius sardent. Et verus philosophus 7 
sic veritati sit unice deditus, 
ut non mutare sententiam pudeat 
eum, si veritas suadet vel postulat. 

Namque eorum pars, quae scimus, maxima, 
est pars eorum, nescimus quae, minima. 

Nunc revertamus ad thema propositum, 
ossium vobis monstremus exordium. 

Quod in adulto est homine osseum, 
cartilagineum aut membranaceum 
in embryone fuit. Sic animalia 


5. Ovidium, Metam. I, 384 sqq. 

6. Pius II, Bulla de fundatione Universitatis Basileensis. 

7. Guilielm. Harvey: «De motu cordis» (1628). 

simplicis ordinis habent fulcimina 
ex cartilagine, puta selachii, 
chondropterygii et plagiostomi, 
item cyclostomi. De analogia 8 
quae inter plantis sit et animalia 
admodum doctus vir scite disseruit 
et per exempla nos varia docuit. 

In embryone ut nihil est ossei, 
sic nil in arboris germine lignei, 
nam et in arbore, id quod est ligneum 
primum fuit viride sive herbaceum. 

Ut sunt circumdatae arbores cortice 
sic periosteo ossa velamine. 

Simplex utriculus, hoc est futurum cor, 
fetus totius vix corpore brevior. 

Tales ex tunicis tubi teneribus 
facti videri jam possunt in vermibus. 

Uter curvatur in flexus dupliciter 
et dissipatur tum ter transversaliter: 
ortum est corculum uno ventriculo 
praeditum necnon et unico atrio. 

Talia corcula possident bestiae, 
quis pro pulmone sunt branchiae tenerae. 
Fetfls cor simile post animalibus 
in quibus dumtaxat unus ventriculus, 
duo sed atria, ut in serpentibus, 
in salamandris, lacertis, bufonibus. 

Sicut contingit cor in animalibus 
calidioribus, puta volucribus 
et quadrupedibus, sic et in hominibus 
mense secundo dissipatur amplius: 
postquam transversim divisum est corculum, 
in longitudinem excrescit carneum 
septum: ventriculi duo sunt atria 
duo, sunt quattuor vasa praecipua. 

Quod Aristoteles jam observaverat, 
cunctis nunc notum est: corculum palpitat 
in embryonibus primo initio, 
sic in hominibus die vicesimo. 

Animi sedem cor esse et sensuum 
tulit communis opinio veterum, 
membrum corporeum sed est veraciter. 


8. Aloysium Galvani: Lectio XVI de ossibus (1768). 

consulens homini mere carnaliter. 

Cavus est musculus indesinenter qui 
sanguinem pellit per corpus et fluxui 
valvulae sic moderantur, ut transeat 
hinc cuncta organa eaque mutriat, 
illinc pulmonum alveolos permeet 
et oxygenio inde se oneret. 

Quod diu notum firmavit nuperrime 
facinus clarum: chirurgus in homine 
corde pro debili, diu quod languit, 
cor adhuc vegens prudenter substituit. 
Nuper defuncti avulsum de pectore 
cor implantavit audaci conamine. 

In animalibus ut fere cunctis fit 
fetus corpusculum in caudam desinit, 
et in adulto sunt caudae residua 
ossa sub cute latentia parvula. 

Quomodo facta sint aures et oculi, 
manus pedesque et decem bis digiti, 
hepar lienque et vasa sanguinea, 
renes, pulmones et organa splanchnica, 
prorsus praeteream ego silentio, 
ne longa gravet vos enumeratio. 

En, praeformata sunt omnia organa, 
sunt bestiarum sublata residua; 
totum corpusculum crescit nunc jugiter, 
augentur organa fere aequaliter. 

Si satis grandis est, in mundum editur, 
alens funiculus quoque disrumpitur. 

Sed ab altrice disjunctus non penitus 
lac ducet infans de matris uberibus. 
Corpus solitis e tenebris proditum 
nunc incolatus commovet mysterium. 
Armis inflexis, compressis luminibus 
refocillatur insuetis halitibus. 

Sed risiones condiscet mox edere 0 
et genetricem ridendo cognoscere. 

Sensim aetate quo magis provehitur 
eo parentibus magis subtrahitur. 


9. Vergilium, Eclog. IV, 60. 

Anni qui evolant tum cursu rapido 
versibus persequi memet abstineo. 

Corpus subjectum est mutationibus, 
fit infans puer et adulescentulus, 
fortis et potens vir, senex decrepitus, 
donec per mortem dissolvitur penitus. 
Tunc corpus hominum est esca vermium 
cinerum grumus vel piscium pabulum. 

At nobis dedit ad tempus qui vivere, 
vitam de morte scit etiam facere: 
quos moriendi contristat condicio 10 
resuscitandi solatur promissio. 

Corpus novellum humano tunc generi 11 
erit, subiectum in cunctis spiritui, 
homo carnalem habebit substantiam, 
corruptione sed carnea insciam. 


Dtr. Gustavus Wallner Vindobonae scripsit 
Hansi Niese - Gasse 3 
A - 1190 Wien XIX 


10. Missale Rom. Praef. pro Defunctis. 

11. Augustin. Civ. Dei. XXII, 24. 

Crovara, L. — // cliotropia, Sarza- 

nae, apud Canale Typographum, 
MDCCCCLVIII. 

Romanos permagni titulos habuis¬ 
se nemo ignorat, praesertim cum 
posteris aetatibus traderent quae Se¬ 
natus Populusque consuluisset vel 
egisset. Neque alienum mihi videtur 
cum Theodoro Ciresola congruere, 
qui doctissimus vir acutissime pers¬ 
pexit Latinam linguam peraptam esse 
ad hos titulos inscribendos, utpote 
quae maximam haberet in dicendo 
cum elegantiae tum simplicitatis. 

Aetate nostra Linus Crovara per 
otia sua titulis alia ratione ac Ro¬ 
mani usus est cum perpaucis vellet 
et animi motus explicare et quid sen¬ 
tiret exprimere de rebus variis atque 
diversis. Neque re vera mihi videtur 
Lini Crovara carminibus hoc nocu¬ 
mento fuisse, ejus titulis numeros 
deesse: ad afflatus enim poetarum 
inter omnes constat satis admovere 
animi ardores. 

Inter complures titulos quos in li¬ 
bro Lini Crovara legimus maxime 
mihi videntur admiratione digni tituli 
illi quos de natali solo scripsit auctor 
noster, in quibus jucundas memorias 
ac gratas juvenilis aetatis (cf. p. 30: 
Non sum qui fui) tam novo animo 
atque robore recreat poeta ut popu¬ 
lari suo cuidam paene invideat, qui, 
breviore aetate provectus, diutius 
natale solum amare potest (c. p. 58). 
Neque praeterire possumus saepius a 
poeta laudari pingendi artifices 
illos, Antonium Discovolum atque 
Renatum Birolla, qui tabulis vicum 
suum posteris immortalem fere tra¬ 


diderunt (cf. pp. 44, 46, 48), cum 
poeta ipse verbis suis pingat, si hoc 
verbum usurpare licet, linter illud 
undis oscillans, quos “excitat mur¬ 
mur suadetque somnos”, dum “avis 
in alto tractim canit mele/tacetque” 
(cf. p. 34). Plura etiam natalis soli 
poetae in animo sunt atque memoria 
et cum de liquore ex racemis canit, 
quod “Andreas Rollandi/acrem ita 
solebat expromere” (cf. p. 50) et cum 
multo graviora dicit de feminarum 
cura atque aegritudine, quae “viros 
procellosis suos noctibus expectabant” 
(cf. p. 62). Hoc sit sane gratissimum 
poetae animo argumentum, tamen 
minoris non faciamus titulos de mu¬ 
sicis, ubi cum saepe Beethoven canit 
poeta, tum etiam cantores memorat, 
qui vulgo maxime probantur, exem¬ 
pli gratia Nillam Pizzi atque Odoar- 
dum Spadaro. Neque vero spernendi 
sunt tituli illi de artificibus, inter 
quos cum Berthus van Ellinkhuizen 
carissimus poetae sit, non minoris 
habetur artificium atque vis et Am- 
leti Tondini et Theodori Ciresola et 
Ferdi nandi Brignola. Tota demum 
nostrorum temporum vita in carmi¬ 
nibus Lini Crovara est, ita ut ne lu¬ 
dicra quidem certamina desint (cf. ti¬ 
tulum de Felice Gimondi, p. 154; de 
Odoardo Ottoz, p. 156: de Ahelje 
Rikila, p. 160). Heliotropii titulum 
denique memorare liceat, quod est 
proemium totius operis, et de illo li¬ 
ber hic inscribitur. Heliotropium e 
sole haurit calorem “bona, candida 
rerum semper ipse aspiciam” (cf. 

p. xriF). 

Antoninus Grillone 

D’Agostino, V. — M. T. Cicerone, 

Cato maior de Senectute. Introdu- 

zione e commento. Societa Editrice 

Internazionale, Torino, 1968. Pag. 
XXXIX-124. Lire 1000. 

Haud parvo oblectamento fore pu¬ 
tamus lectoribus qui cimi. Prof. 
V. D’Agostino legerint opus a Socie¬ 
tate Editrice Internationali Augustae 
Taurinorum vulgatum, cum exem¬ 
plum exstet eximium quo modo scrip¬ 
tores classici pro alumnis exornandi 
sint atque illustrandi. 

Nam Prof. D’Agostino diutino in 
munere docendi labore assuetus novos 
quasi experientiae fructus et magistris 
et alumnis largitur. Primis hujus edi¬ 
tionis paginis praecipua numerantur 
opera ad textum ciceronianum, ad 
commentationem, ad interpretationem, 
ad scripta de Cicerone in universum, 
ad quasdam historiae philosophiae 
notiones habendas, ad sermonem at¬ 
que vocabula, ad tractatus de senec¬ 
tute cet. quoquo modo spectantia 
(p. V-VIII). Deinde luculenta occu¬ 
rrit introductio, ubi Prof. D’Agosti- 
no haec breviter quamvis scite tractat: 
Inquadramento dei “de senectute” 
nella produzione letteraria di Cicero¬ 
ne; Epoca della composizione; Epoca 
fittizia dei dialogo; II titolo; II des- 
tinatario: Attico; II protagonista: Ca¬ 
tone il vecchio; Le opere di Catone; 
Lelio; Scipione Emiliano; II contenu- 
to dell’opera; Pregi e difetti della 
composizione. Finalita dell’opera; Le 
fonti; La forma dialogica; II terna 
della vecchiaia nelhantica letteratura; 
La fortuna dei “de senectute” (p. IX- 
XXXIX). Denique textus, cui praeit 
in unoquoque capite quaedam mentis 
ciceronianae summa, quodque quam- 
plurimis annotationibus ad penitus 
cogitata Ciceronis intellegenda illustra¬ 
tur. Quod commentarium pro certo 


habemus professoribus alumnisque in 
deliciis fore. 

0’Brien, M. J. — The Socratic Fa- 

radoxes and the greek Mind. The 

University of North Carolina Press. 
1967. Pag. XIV-249. $ 6.00. 

M. J. 0’Brien, Prof. disciplinarum 
classicarum in Studiorum Universita¬ 
te quae in urbe Toronto sedem habet, 
rem difficilem aggressus est: parado¬ 
xa seu asseverationes Socratis investi¬ 
gare quibus philosophus affirmat vir¬ 
tutem esse cognitionem nullumque 
hominem consulto perperam agere. 
Quinam harum doctrinarum fontes et 
in vita graecorum et apud philosophos 
graecos videantur, quem sensum 
etiam apud Platonem haberent, num 
ea relinqueret simul atque philoso¬ 
phiam suam ad summum perduceret 
atque perpoliret, alte sciteque id sibi 
proposuit auctor investigandum. 

Decem et plures dialogi platonici 
—e primis, e mediis, e postremis— 
discrimini atque disputationi subiciun- 
tur. IIoc plane verum patet: philoso¬ 
phiam moralem platonicam unam 
eandemque tota Platonis vita ad ex¬ 
tremum usque perseverare immutatam 
paradoxaque socratica nucleum esse 
mentis atque cogitationis platonicae; 
Platonem autem paradoxis eam na¬ 
turam proprietatemque tribuisse ut 
nemo id insimulare audeat simplicita¬ 
tis philosophicae; quamlibet Platonis 
opinionem (paradoxa ne exceperis) 
non seorsum sed quasi in contextu 
universae philosophiae platonicae con¬ 
spiciendam esse. 

In postremo capite auctor de illis 
criticis rationibus agit recentibus qui¬ 
bus falso asseritur Platonem omnia 
causis suis obnoxia esse (determinis- 
ino) credidisse, cum contra multum 
contulerit philosophia platonica ad 



Bibliographia 


1*3 


veram germanamque tum libertatis 
tum voluntatis naturam describendam. 

Leonard, P. — Vocabulaire pratiqiie 

du cjrec. Collection Lavency, Edi- 

tions T. Duculot, Gembloux, 1968. 
FB 125. 

Qui propositum auctoris in hoc 
lexico condendo cognoscere velit pri¬ 
ma introductionis verba legat, ubi ita 
ejus consilium declaratur: “En pu- 
bliant ce vocabulaire de base du grec 
classique, nous n’avons pas 1’ambition 
de remplacer d’autres travaux beau- 
coup plus complets; notre but, comme 
indique le titre de Pouvrage, est essen- 
ttellement pratique. Nous voulons per- 
mettre a Petudiant d’aborder, sans 
recourir trop souvent au dictionnaire, 
un bon nombre de textes de la prose 
grecque classique”. 

In opere circiter 1800 vocabula con¬ 
tinentur (conjunctionibus, praeposi¬ 
tionibus, adverbiis inclusis), distribu¬ 
ta in 700 series seu familias. Quae 
vocabula primaria, ut auctor ipse ani¬ 
madvertit, ad norman lexicorum grae- 
corum a Prof. M. Desportes (Edi- 
tions O.C.D.I., Lutetiae Parisiorum) 
et a Prof. M. S. Byl (Editions Des- 
sain, Leodii) in lucem editorum, col¬ 
lecta sunt non nullis aliis vocabulis 
adjunctis. 

Omnes hujus lexici voces per fa¬ 
milias et per alphabetum ordinantur; 
quarum praecipuae voces, id est, ver¬ 
ba - capita unde reliquae originem 
ducunt rubricis rubrisque numeris in¬ 
signiuntur, quibus indices extremi 
operis respondent. Ita haec verborum 
distributio memoria eis comprehen¬ 
dendis admodum favet necnon totius 
voluminis usui atque utilitati. Alum¬ 
nus enim —quasi in ludo quodam lin- 
guistico— familiaria sibi efficere dis¬ 
cit vocabula eorumque praeverbia, vo¬ 


ces derivatas, mutationes vocalicas, 
cet., ita ut graecarum vocum copia 
facile augescat. In extremo volumine 
index graecus et franco-gallicus alum¬ 
nis maximae erit utilitati. 

Calendarium Latinum. — The Or- 
bilian Society Newsletter, 1968. 

Cum exspectaturi nunc simus no¬ 
vum calendarium latinum in annum 
1970, ignoscant tamen lectores quod, 
propter angustias hujus partis com¬ 
mentariorum seu sectionis bibliogra- 
phicae, Calendarium currentis anni 
1969 a societate quae inscribitur “The 
Orbilian Society Newsletter” editum 
modo offeramus. 

Ut superioribus annis Calendarium 
Latinum 1969 forti optimaque papyro 
alba est elaboratum, pulcherrimis ima¬ 
ginibus pictis exornatum, ubi videri 
licet por menses decem distributa to¬ 
ta vita privata romanorum: domus, 
vestes, coquendi modus, aulae, ludi, 
corporis exercitia, nundinae, sacrifi¬ 
cia, nuptiae, funera. 

Kirsopp Michels, A. — The calen- 
dar of the roman republic, Prince- 
ton University Press, 1967. Pag. 
XVI-227. $ 7'50. 

Hoc libro Dtnna. Agnes Kirsopp 
Michels calendarium prae-julianum 
Romae olim usurpatum restituendum 
curavit, fastorum investigans conjunc¬ 
tiones cum annis solaribus lunaribus- 
que. 

A. Kirsopp Michels quam variae 
res in calendario contineantur inqui¬ 
rit argumentisque confirmat fastos 
cum vita publica ac religiosa romano¬ 
rum saeculo primo a. Chr. n. conjunc¬ 
tos esse. Historia idcirco calendarii 
jam inde a saeculo V restituitur at¬ 
que revocatur ut dilucide ostendatur 

quo pacto quibusque gressibus simplex 
festivitatum series evadere potuerit 
implicatissimum serae rei publicae do¬ 
cumentum. 

In appendicibus non nullas invenies 
disputationes de quaestionibus techni¬ 
cis quae vocantur, ut de dierum inter¬ 
positione (intercalacion), de diei pro¬ 
prietatibus divisionibusque, de histo¬ 
ria “trini nundini”, cet. 

Journees i/Etudes 37. — Ministerc 

de l’ Education National e et de la 

Culture, Bruxelles, 1967. Pag. 93. 

Ministerium Educationis Nationalis 
Belgarum optimis edere solet auspi¬ 
ciis disputationes seu lucubrationes 
de rebus classicis. Quod mirum, egre¬ 
gium, imitandumque exemplum nos¬ 
tris temporibus exstat Ministeriis 
Educationis aliarum nationum euro- 
pa earum. 

Hoc volumine acroases continentur 
a Societate Studiorum Latinorum 
Bruxellis annis 1964-1965 habitae, 
quarum indices rerum auctorumque 
iis, qui legerint, hic prostant: Marcel 
Durry, Travaux recents sur Pline le 
Jeune (resume, p. 5-8); Rene Foha- 
lle, Le latin vivant (p. 9-34); Joseph 
Verema ns, La metrique en fonction 
de la comprehension des textes la- 
tins (p. 35-57); Marcel Leglay, Ar- 
cheologie et litterature dans 1’Africae 
romaine, Rapport entre les documents 
archeologiques et les oeuvres litterai- 
res (p. 59-78); Albert Maniet, La 
stylistique et son application au com- 
mentaire des textes latius (p. 79-92). 

Kasten, H. — Plinius Secundus: 

Briefe. Tusculum-Bucherei, Eurst 

Heimeran Verlag, 1968. Pag. "10. 
DM 38. 

Quanto animi capieris oblectamen¬ 
to si legendas Gai Plinii Secundi 


Caecilii epistulas ab E. Heimeran 
editore vulgatas manu sumpseris stu¬ 
diosa ! Epistulas dico Plinii Secundi 
decem libris collectas, nobilissimas 
inter omnes antiquitatis epistulas. Id 
agitur ut verissimas litteras legas, 
quamvis evulgandas consensit Plinius, 
amico Septicio suo hortante: “Fre¬ 
quenter hortatus es, ut epistulas, si 
quas curatius scripsissem, colligerem 
publiearemque... superest, ut nec te 
consilii nec me paeniteat obsequii” 
( 1 , 1 , 1 - 2 ). 

Magnam rerum varietatem hae lit¬ 
terae praebent legenti, inter quas 
eminet illa notissima celeberrimaque 
Vesubii montis ardescentis descriptio. 
Libro decimo litterae cotinentur invi¬ 
cem inter Plinium Bitiniae praefec¬ 
tum datae et Trajanum imperatorem, 
ubi antiquissima omnium descriptio 
publica primorum christifidelium in¬ 
venitur. 

Textus latinus castigata interpreta¬ 
tione germanica instructus maximam 
voluminis partem occupat (p. 6-991), 
appendicibus operi imponentibus fi¬ 
nem cum notitia de Plinii vita, anno- 
tationnibus ad textum, variis codicum 
lectionibus, indice nominum proprio¬ 
rum, indice geographico, chartis ac 
descriptionibus duarum Plinii villa¬ 
rum rusticarum Laurenti Tuscorum- 
que (p. 662-710). Novum nova hac 
Plinii editione credimus meritum sibi 
esse Domum Heimeran adscripturam. 

Bertini, F. - Barbarino, G. — Sindi 

Noniani /. Tstituto di Filologia 

Classica e Medioevale, Universita 
di Genava, 1967. Pag. 252. 

En duae maximi momenti lucubra¬ 
tiones de Nonii Marcelli opere. Pri¬ 
ma a F. Bertini conscripta, quae 
‘‘Errori nella tradizione manoscritta 
della “Compendiosa Doctrina” ins¬ 
cribitur, has partes seu membra ha- 

bet: l. La Compendiosa Doctrina e 
la “Tradizione indiretta”. 2. Omis¬ 
sioni, inversioni, interpolazioni. 3. 
Semplice per composto, composto per 
simplice ed errori affini. 4. Singolare 
per plurale e plurale per singolare. 
5. Arcaismi. 6. Errori di flessione 
nominale e verbale. 7. Errori e va¬ 
rianti relative a preposizioni, con- 
giunzioni, avverbi. 8. Errori con i 
nomi propri. 9. Errori grafici. IU. 
Per una nuova edizione della Compen¬ 
diosa Doctrina. Conclusione (p. 9-66). 

Ouibus omnil)us quam plurimae 
suscitantur quaestiones quae ex tex¬ 
tu Nonii exoriuntur simul atque viae 
ad eas explicandas illustrandasque 
aperiuntur, praesertim vero quod ad 
locos a Nonio in opere suo memora¬ 
tos scriptorum latinorum et in primis 
Varronis sectat. 

Uein altera lucubratio J. Barabini, 
cui est index “I frammenti delle 
‘‘Historiae" di Lucio Cornelio Sisen¬ 
na”. Magnum quidem impendit labo¬ 
rem J. Barbarino e quam plurimis 
locis a Nonio in opere “Compendio¬ 
sa Doctrina” memoratos tamquam 
fundamenta jacere contendens ad re¬ 
ficiendas “Historias” L. C. Sisennae, 
quarum fragmenta tantum exstant 
non nulla, quae a J. Barabine cum 
opere Nenii subtiliter sciteque in hac 
investigatione comparata (p. 69-191), 
typis mandata eduntur indice siglo¬ 
rum, apparatu critico, indice nomi¬ 
num, verborum et locorum instructa 
atque illustrata (p. 195-250). 

Wilkinson, L. P. — Horaee and his 

lyric poetry. Cambridge University 

Press, Bentley House, London, 
1968. Pag. 186. lOs net. 

Professoris L. P. Wilkinson no¬ 
men ex munere docendi et ex operi¬ 
bus nimis est cognitum. Nunc vero 
hoc opere id sibi proposuit auctor li¬ 


brum de Horatio ejusque lyrica poesi 
iis in primis destinatum exarare lec¬ 
toribus qui ne linguae quidem latinae 
peritis vatem venusinum adire atque 
cognoscere vellent. Maxima pars enim 
fragmentorum Horatii vernacule sunt 
conversa. 

Horatius apud Prof. Wilkinson 
poeta Carminum Epoderumque exstat 
sumus. Ut plerique poetae romani 
Horatius, si pulcherrima fudit carmi¬ 
na, eorum tamen argumenta ipse non 
invenerat, cum in locis communibus 
quae vulgo appellantur includerentur. 
Attamen Horatius canendi suo gene¬ 
re, vi sua in dicendo, numero atque 
rhythmo hujus modi argumenta com¬ 
munia ita recreavit ut cujusque aeta¬ 
tis legentes jucundissime caperentur. 

Liber scitissimis commentariis illus¬ 
tratus quibus Prof. Cantabrigiensis 
novas res tum in minimis tum in 
maximis poematis invenit, non tan¬ 
tum studiosis poeseos latinae peritis 
commendatur, verum etiam iis qui la- 
tinum sermonem legere non possint 
vel raro quid latinum interdum le¬ 
gant ; namque omnibus Horatii aman¬ 
tibus arridebit opus novosque lectores 
venusino vati conciliabit. 

Potis, L. J. — Aristotle on the Art 
uf Fiction. Cambridge University 
Press, Bentley House, London, 
1968. Pag. 94. 7s net. 

Prof. L. J. Potts in prooemio his¬ 
toriam operis patefacit: amplis locis 
maximorum criticorum memoratis 
Aristotelis vim atque auctoritatem 
ej usque sententiarum sensum illustra¬ 
re ac significare contendit. Annota¬ 
tionibus plurimis investigantur opi¬ 
niones ac judicia quae hic inde Aris¬ 
toteles in operibus passim profunde¬ 
re solet. 

Hunc parvum librum Prof. L. J. 
Potts offerre cupit lectoribus praeser- 

tim qui disciplinae litterarum studio¬ 
si parum tamen vel nihil graecum 
intellegant sermonem, ut quam pro¬ 
pius commodiusque ad textum aris- 
totelicum accedant. Quod propositum 
ad rem per fecit summa fide, ea ta¬ 
men condicione ut denuo textum 
Aristotelis retractans lectionesque an¬ 
tiquitus traditas revisens, ah eis in¬ 
terdum, cum sibi jure videatur potis- 
simaeque rationes adstent, audeat 
dissentire. 

Qui et veteribus et recentibus lit¬ 
teris vacant, cum librum hunc lege¬ 
rint, majorem erga Aristotelem animo 
concipient amorem admirationemque, 
simul atque cimo. Prof. Patts Maxi¬ 
mas habebunt gratias quod certas 
majorum opiniones cum novis eisque 
audacibus composuerit atque concilia¬ 
verit. 

Gasparotto, G. — II Petrarca co- 
nosceva dir et tamen te Lucrezio. Pa- 
dova, 1968. Pag. 49. 

Gasparotto, G. — Lucrezio fonte di- 
retta dei Boccaccio? Societa Coope¬ 
rativa Tipografica. Paclova, 1968. 
Pag. 34. 

Duo de re lucretiana Prof. J. Gas¬ 
parotto ad nos misit opuscula quae 
judicio critico recenserentur. Primo 
tamen opusculo, quod excerptum est 
libelli Academiae Patavinae vol. 
LXXX (1967-1968), pag. 309-356, 
Prof. J. Gasparotto autumat totum 
quasi contextum Petrarcae originem 
recta ducere a Lucretio, qui rem ma¬ 
teriamque eclogae IX, “Querulus” 
(Buc. Carmen), suppetiit universae. 
Quod ut perspicuum planumque fa¬ 
ciat, utrumque auctor poetam exami¬ 
ni sibicit utriusque carmina confe¬ 
rendo. Manifesta enim videntur ver- 
l>a verbis cogitata cogitatis congruen¬ 
tia : rhythmus logicus, pares textus 


clausulae quibus integra lucretiana 
hemistichia repetuntur, eorumdem ar¬ 
gumentorum similitudo: a) hominis 
infelicitas cum nequaquam absolutae 
spei compos est; b) tota hominis vita 
luctus; c) vehemens animi aequitatis 
desiderium; d) labor, paupertas, me¬ 
tus mortis ceteraque. 

Altero opusculo, quod eorumdem 
commentariorum patavinorum est ex¬ 
cerptum, vol. LXXX1 (1968-1969). 
J. Gasparotto defendit Boccaccium 
scriptorem, si et Servium et Macro¬ 
bium et Isidorum et Petrarcam et 
Paulum Diaconum interdum redolere 
videtur in describenda pestilentia 
quae a. 1348 letali pernicie urbem 
Florentiam vastavit, in primis autem 
Lucretium ante oculos habuisse, sive 
in universo argumento redigendo, 
sive in singulis rebus depingendis, 
quippe qui Boccaccius mira quadam 
familiaritate ac libertate incedit intra 
fines locorum parallelorum lucretia- 
norum, qui ex evidenti similitudine 
facillime a J. Gasparotto comparan¬ 
tur: a) pestilentiae progressus; b) 
indicia precessus morbi; c) imagines 
ex extremae pestilentiae gravitate 
repercussae; d) morbi per agros pro¬ 
pagatio; e) extremae in mortuos offi¬ 
cia pietatis. 

Cousinet, R. — La escuela nueva. 
Coi. “Nueva biblioteca pedagogi- 
ca”. Edit. Luis Miracle, S. A., 
Barcelona, 1967. Pag. 337. 

Cimus. Prof. Rogerus Cousinet 
jure sine dubio repraesentare potest 
vividam jjaedagogiae recentissimae 
imaginem; nam ipse hujus in dies 
progredientis disciplinae quampluri- 
mos annos animus virtusque exstitit. 
Volumen “Escuela Nueva” inscrio- 

i 

tum introductione constat quo colli¬ 
guntur orationes ad honorem tanti 
magistri octogesimo ejus anniversario 

die natali a discipulis habitas (p. 7- 
46); tredecim dein insequuntur capita 
seu scitissimae eximii Prof. R. Cou- 
sinet lucubrationes quibus de rebus 
quaestionibusque maximi momenti 
apud paedagogos agitur, id est, quid 
in instituendis pueris “schola nova” 
significet (p. 47-66), de ratione di¬ 
gerendi studia pro scholis (p. 67-84), 
quid sit scholarum praeparatio (p. 85- 
94), de magistri munere atque officio 
(95-122), de vocatione puedagogica 
(p. 123-140), de explicatione scholari 
(p. 141-154), quibus mediis pueri ad 
studium excitandi (155-166), de oboe¬ 
dientia tamquam virtute (p. 167-182), 
de poenis atque sanctionibus (p. 183- 
204), de ratione ac via exprimendi co¬ 
gitata in “schola nova” (p. 205-236); 
quo modo pueri ad bonam frugem re¬ 
cipiendi seu corrigendi (237-256), de 
textuum interpretatione (257-270), de 
sociali puerorum institutione (p. 271- 

311). 

In quibus omnibus Prof. R. Cousi- 
net egregius apparet paedagogus, qui, 
semper pueri libertatis observantissi- 
mus atque reverentissimus, potius 
alumnum sese ad vitam conformare 
edocet quam geographiae, matheseos 
vel cujusvis disciplinae evadere peri- 
tissimum. 

Bondegger, H. W. — Intenta cui- 

iivar tu memoria. Edit. Studium, 

Madrid, 1967. Pag. 76. 

Haec libellorum corpus seu collec¬ 
tio germanicae illius seriei est inter¬ 
pretatio quae “TALISMAN” inscri¬ 
bitur quaeque in plurimis nationibus 
est divulgata. Quae collectio in lucem 
vulgari coepta est hoc parvo volumi¬ 
ne quod exercendae tuendaeque me¬ 
moriae destinatur. 

Si testimoniis quamplurimorum lec¬ 
torum credimus, quisquis hujus cor¬ 


poris liber hominibus nostrae aetatis 
maximo est adjumento ad humanio¬ 
rem vitam reddendam, cum humanae 
legibus consulere edoceantur easque 
penitus intellegere. Nam si progredi 
exoptamus, nos ipsi validiores fortio- 
resque efficere debemus. Quod ad 
memoriam spectat omnia ejus secreta 
nobis hominibus sunt temptanda ac 
revelanda regularum ope atque prae¬ 
ceptorum quae nobis dant psychologi 
ac paedagogi, ut cimus. Prof. H. W. 
Bondegger, ad salubritaten valetudi¬ 
nemque memoriae conservandam at¬ 
que amplificandam. 

Riocerezo, J. M. L. — Intenta en- 

contrar tu vocacion profesional. 
Edit. Studium, Madrid, 1967. 
Pag. 102. 

Proprium tenere locum magni ho¬ 
minis societatisque interest in qua 
homo commoratur. Cujus rei conscius 
Prof. J. M. L. Riocerezo quantum 
momentum sit ostendit in juvenibus 
hodiernis consilium ac voluntas vitae, 
muneris officiique in posterum sibi 
instituendi, si in aliqua re vel disci¬ 
plina egregii esse volunt eique prae¬ 
ter ceteras studere —quod tempus 
postulat— hac nostra aetate industriae 
in primis laborique obnoxia. 

“Si pueri —inquit auctor— insti¬ 
tutione vocationali quae per juventu¬ 
tem produci debet non provehuntur, 
actum est de progressu oeconomico, 
culturali socialique”. Prof. Riocerezo 
juvenes adjuvare contendit quo faci¬ 
lius difficilem vocationem quisque 
nanciscatur prout ingenii dotes, stu¬ 
dia, voluntas atque facultas conside¬ 
rate patiantur. 

Quae quidem institutio totius sem¬ 
per hominis esse debet finibus socie¬ 
tatis seu communitatis propriae cir¬ 
cumscripta. Praeterea auctor nobis os- 

tendit quo pacto pueri juvenesque 
hodie ad munus suum dirigantur qui¬ 
busque praecipue uti rationibus tech¬ 
nicis ad hanc operam debeamus. 

Marianus Molina, C.M.F. 

Luiselli, B. — Q. Septimii Floren¬ 
tis Tertulliani De Baptismo. Para- 
via, Torino, 1968, pag. XXVIII 93. 

Domui quoque editrici Paravianae 
laudi tribuendum est quod pretiosum 
Tertulliani libellum De Battismo ite¬ 
rum ediderit et Brunonis Luiselli 
opere commentario quodam critico 
instruxerit. Cui quidem Tertulliani 
operi quod ad triginta tantum paginas 
protenditur ponderosam quamdam 
praefationem praeficit in qua de Co¬ 
dicibus, de editionibus, de dissertatio¬ 
nibus, ad Tertulliani opusculum perti¬ 
nentibus. fuse et scienter agit Bruno 
Luiselli. Post textum latinum operis 
cui longus apparatus criticus subest, 
optimus commentarius criticus venit 
et indices diversi quibus magnificum 
opusculum clauditur. 

Marshall, P. K. — A. Gellii Noctes 
Atticae. Oxford University Press, 
1968. T. I; Libri I-X pag. XXXIX, 
•336; T. II; libri XI-XX, pag. XV, 
337-654. 

Ut mea fert opinio, A. Gellii ope¬ 
rum codices jam inde a superiore 
medio saeculo XIX neque perpensa 
neque dijudicata sunt. Sed nova, 
quam hodie lectoribus nuntiamus, 
editio rem totam iterum recognovit 
iterumque Codicum auctoritatem aes¬ 
timavit, quorum quidem Codicum 
non pauci multo antiquiores sunt 
quam illi primi editores crediderant. 
Saepisime in hac editione plurima tex¬ 
tus allata fragmenta inter se confert 
auctor hoc sperans, ita comparatis 


fragmentis, fore ut fulgentius ipsa 
refulgeant. In libris 9-20 ejus Codicis 
afferuntur lectiones qui saeculo XIX 
repertus est; quo Codice nisus auctor 
nova proponit argumenta ut melius 
quae inter diversas lectiones verae 
sint constituere possimus. Horum 
duorum operis A. Gellii voluminum 
ita fere tota res et materia distribui¬ 
tur : primo volumini praefatio aucto¬ 
ris praeest, in qua non pauca de Co¬ 
dicibus et de ipsa editione enodantur. 
Postea conspectum editionum videre 
licet ex quibus fragmenta allata sunt, 
indicem auctorum superioribus edito¬ 
ribus ignotorum et Codicum sigla. 
Tandem Gellii textus latinus sequitur 
a I ad X librum cum brevi critico 
apparatu accuratisime elaborato. Si¬ 
mili ratione, praefatione exclusa, alte¬ 
rum volumen quod etiam decem li¬ 
bris constat ordinatum invenies; sed 
volumen exiens duplici indice nomi¬ 
num auctorumque, verborum selecto¬ 
rum absolvitur. 

Bayet, J. Bloch, R. — Tite-Live 
Histoire Romaine; t. VII, 1. VII, 
pag. 120. Les Belles Lettres; Pa¬ 
ris, 1968. 

Titi Livii ab Urbe condita liber 
VII in hoc volumine continetur, cu¬ 
jus quidem descriptionem ita paucis 
complectimur. In duobus primis pa¬ 
gellis conspectus siglorum apparet 
Livii operis Codicibus respondentium 
quorum explicatio summatim lectori¬ 
bus proponitur. Gallica versio et textus 
latinus, paginis alternis, his postea 
succedunt quibus in inferioribus pa¬ 
ginis notulae non paucae et criticus 
apparatus prostant. Iit tandem in pos¬ 
tremis libri paginis, in appendice, de 
ipso Livii libro VII, de magistrati¬ 
bus, de re militari aliisque auctores 
disputant. Sed ipsum Livii opus nobis 

recensentibus non pauca notanda vi¬ 
dentur. Ipsius operis valde inaequali¬ 
ter distribuuntur. Ita ex viginti quin¬ 
que annis rerum gestarum quos liber 
VIJ complectitur viginti tres duobus 
tertiis libri partibus absolvuntur; 
aliorum vero duorum annorum histo¬ 
riam per totam reliquam partem Li¬ 
vius producit; sed, quod gravius est, 
romanus scriptor nulla fere historica 
rationis collustratione utitur in rebus 
gestis narrandis, facta subscribit, ip¬ 
sorum vero factorum conjunctio sae¬ 
pe non apparet. Quae ommia, lector, 
in hoc Collectionis “Les Belles Let- 
tres” volumine perpendere ipse po¬ 
teris. 

V xansino, J. — L. Annaei Senecae 
Hercules furens; Troades; Phoeni¬ 
ssae; Medea; Phaedra; Paravia, 
Torino, 1968, pag. 325. 

Optime jam diu Domus editrix 
Paravia de viris litterarum classica¬ 
rum studiosis merita est, quae plus 
quam sexaginta septem latinorum 
scriptorum volumina, et quidem sum¬ 
ma industria elaborata, in vulgus edi¬ 
derit. Quam nunc nuntiamus ea qui¬ 
dem altera editio est quattuor Sene¬ 
cae fabularum quas J. Viansino ite¬ 
rum accurate recensuit nobisque le¬ 
gendas proposuit. In hac altera edi¬ 
tione conficienda J. Viansino Escu- 
rialensi Codice qui in saeculum XIV 
incidit, usus est. Itaque, post con¬ 
spectum siglorum, textus latinus quin¬ 
que fabularum, nitidissime editus, 
adest. Apparatus criticus, in inferio¬ 
re pagina appositus, copiosissimus est. 
Tandem in extremo libro videre licet 
indicem voluminum quae in Corpore 
Scriptorum Latinorum Paraviano ad¬ 
huc vulgata sunt. Jam, si ad fabulas 
ipsas intendas, Hercules furens 1344 
versibus constat, Troades 1179 versi¬ 


bus, Phoenissae quae quidem brevior 
est, 664 versibus, Medea 1027 versi¬ 
bus et tandem Phaedra 1280 versibus. 

Jesus Aspa. C.M.F. 

Warder Fowler, \Y. — Rome. 
3 edition. Oxford University 
Press, Ely House, London, 1967. 
Pag. 117. Price 7/6 net. 

Si mihi liber, in quo de romana in¬ 
dole breviter luculenterque agatur, 
sit commendandus, lectoribus hunc 
commendem, cui index “Rome” est. 

Attamen libellus omnibus latini 
cultus studiosis tam accurate exara¬ 
tus esse videtur ut Prof. M. P. Char- 
lesworth, qui novissimam editionem 
comparavit, vix nihil in eo immuta¬ 
verit quamquam jam abhinc octo et 
quinquaginta annos iterum atque ite¬ 
rum typis mandatur. 

Nemo est qui libri capita non cog¬ 
noscat : The Avance of Rome in Italy 
(p. 11-23); the Training of the Ro- 
man Character (p. 23-36); the strug- 
lle with Carthage and Hannibal 
(p. 36-48); Dominion and Degeneran- 
cy (p. 48-60). In aliis duobus capiti¬ 
bus agitur de rerum perturbatione ac 
conversione (p. 60-83); de indole 
romana ad vitam renascenti, imperan¬ 
te Augusto (p. 83-94). 

His aliisque peculiaribus proprieta¬ 
tibus, opus “Rome” inscriptum clas¬ 
sicum appellari potest; est enim bre¬ 
vis sed impensa commentatio proprie¬ 
tatum actuosissimi populi romani. 

Nussraum, G. B. — The ten thoii- 
satid; a study in social organization 
and action in Xenophont’s Anaba- 
sis. E. J. Brill; Leyden 1967, 
p. 193; 32 guilders. 

Librum cum versaverint lectores, 
certiores fient quomodo hujus dispu- 

tationis auctor de classis grecae for¬ 
ma ac dispositione, ad modum cujus- 
dam communitatis compositae, docte 
ac luculenter disseruerit. Hoc tamen 
primum caput auctor tantum scripsit 
ut totius operis opinionem seu con¬ 
jecturam quam continenter demons¬ 
trare conatur. Loquitur primum auc¬ 
tor de militibus gregariis deque cen¬ 
turionibus eorumque muneribus; 
deinde de ducibus, de ducum contio¬ 
ne deque praefecto ducum; denique 
tandem Prof. Nussbaum subtiliter 
agit de consilio generali, de ejus com¬ 
positione atque cum praefecto neces¬ 
situdinibus. 

Illius classis fundamenta et disci¬ 
plinam et militum sodalitatem et 
praefectum fuisse, commode in altera 
libri parte cognoscere poteris; de 
praefecto tamen praesertim agitur 
pag. 96-146. Classis forman ut rem 
unam considerans auctor operi finem 
ponit. 

Operis momentum maximum vide¬ 
tur ex hoc quod G. B. Nussbaum 
Anabaseos Xenophontis textu prope- 
modo unice usus est. 

Gordon, W. — Tradition and origi- 
nality in roman poetry. Ely House, 
London, 1968, pag. 810. Price 90 
net. 

Auctor in hoc libro declarare stu¬ 
det, singillatim rem exponendo, indo¬ 
lem romanae poeseos et vias quibus 
usi nonnulli poetae qui certam seque¬ 
bantur sectam poeticam, ejusdem rei 
conscii, quamdam in carminibus con¬ 
dendis novam peculiaremque adepti 
sunt proprietatem. 

Haud obscurum auctori videtur in 
romana poesi linea esse tamquam di¬ 
videns quam ipse Horatio emortuo 
anno octavo a. C. n. circumscribit, 
quamque etiam invenit cum prima 


Ovidii opera investigat poetas revo¬ 
cans superiores. 

"In animo habui — ipsius auctoris 
verbis utar— responsum dare quaes¬ 
tionibus quas ipse per decem annos 
concepi, atque studiosorum quibuscum 
in Universitate Oxonii et St. Andreae 
libenter et jucunde laboravi difficul¬ 
tates solvere.” 

Itaque Dr. Gordon agit de rebus 
tanti momenti ut “The Poet and the 
Community” (31-102); “The Poetry 
of Institutions” (355-443); “Truth 
and Sincerity” (524-578); “Morali- 
zing and Poetry” (578-619) atque de- 
aliis poeticis argumentis. Tanta indus¬ 
tria atque eruditione adlaboravit ut 
cum sibi difficillima quidem quaesi¬ 
visse credamus, lectoribus autem ap¬ 
tissima. 

Liber tamen non tantum litterarum 
humanarum scholasticis dicatur sed 
etiam omnibus rerum litterariarum 
studiosis; hoc enim magnum opus ei 
mirum in modum arridebit qui maxi¬ 
morum poetarum humanitatem de¬ 
gustare exoptet; quod nihil aliud est 
quam indolis humani generis quam¬ 
dam intimam experientiam habere. 

Pfohl, G. — Greek poems on stones. 

V. i Epitaphs. Ed. E. J. Brill. Lei- 

den, 1967. Pag. 93. Price 14 guil- 

ders. 

In veteribus litteris graecis nondum 
corpus epigrammatum est, quamquam- 
libri et optimae lucubrationes exstant. 
Cujus rei conscius auctor, qui sese 
tamquam si hinc inde passim excer¬ 
neret fragmenta gessit, litterariam 
lacunam quodam modo adimplere co¬ 
natus est. Haec tamen textuum mi¬ 
norum collectio etsi exiguis circum¬ 
scribatur finibus, verumtamen pluri¬ 
mos continet textus epigraphicos qui 
hac collectione adhibiti facilius inves- 

tigari possunt.; quo praecipue libro, 
perpauca hujus generis poetici exem¬ 
pla, cum ordinate disposita sint, com¬ 
mode investiganda reperientur. Ratio 
ac via quibus usus est auctor in exa¬ 
rando libro haec est: distributio poe¬ 
matum geographica, temporum des¬ 
criptio, versuum numerus, metrum, 
poeticum dicendi genus. De geogra¬ 
phia autem cum dicimus jam in pri¬ 
mo libro index invenitur locorum cir¬ 
citer quadraginta, qui a saec. VII an¬ 
te Chr. n. ad V cultum poeticum grae- 
corum significant atque repraesentant. 

Opus accuratissimum libenter peri¬ 
tis offerimus auctorique gratulamur 
imo corde. 

Brumbaugh, R. - Wells, R. — The 

Plato Manuscript a new Index. 

Yale University Press, New Ha- 
ven, USA, 1968, pag. 163. 

Tres sunt sine controversia hujus 
novi Indicis meritissimae proprietates 
Prima quod fortasse optimus omnibus 
Platonis operum indicibus hucusque 
confectis esse videtur; altera tamen 
quod auctores novas in indicem redi¬ 
gendum vias adhibuerunt; tertia tan¬ 
dem quod corpus scriptorum qui id 
perfecerunt, quomodo collaborare pos¬ 
sint studiosi demonstraverunt. 

Platonis studiosi permultam ex 
opere capient voluptatem in primis 
quia ex hoc aestimabili indice nova 
omnino Platonis operum editio orie¬ 
tur. Qua in editione comparanda de- 
nuo conjunctius adlaborandum est. 

Hoc tamen opus ita confectum est 
ut celerius inveniantur in uno indice 
omnes domus editrices qui Platonen 
typis mandarunt (p. 11-71), in altero 
autem dialogi (71-147); in utroque in¬ 
dice omnia signa ad bibliotecas publi¬ 
cas spectantia. Ffis tamen duobus in¬ 


dicibus etiam commentator, civitas, 
taberna libraria, tabulatumque inscri¬ 
buntur. 

Nostro tandem judicio “Index’’ 
non omnino studiosis placebit donec 
novam "Platonis operum promissam 
videant editionem. 

Muller, G. — Sophocles Antigone, 

Erlautert und mit einer Einleitung 

versehen. Cari Winter, Heidelberg, 
1967. Pag. 287. 

Magna Antigones commentatione 
in qua singulares investigationes con¬ 
tinerentur atque antiquae renovaren¬ 
tur, hucusque carebamus. Hujus ope¬ 
ris auctor bene rem perfecit nobisque 
hanc magni momenti commentationem 
obtulit, novam certe, sed et philologi- 
ca eruditione absolutam. Ubi auctor 
de ortu tragoediae deque ejus signifi¬ 
catione disseruit, commentarium in 
tres partes divisum praebet, scilicet: 
rationis metricae explicationem, cogi¬ 
tata, singularemque commentarium. 
Haec divisio passim iteratur juxta 
usuales tragoediae partes: prooemium, 
paroduni, res medias, exstasimos, 
exordium. Metrorum explicatio nova 
videtur. Antiquas nominum series et 
usitatas rationes praetermittit auctor, 
significans autem musica operis ele¬ 
menta ; quibus omnibus opus singula¬ 
re artificium redditur. Alterius com¬ 
mentationis partis praecipua thesis 
haec est: in hac tragoedia nequaquam 
duos esse actores vindicandos, sed 
unam tantum Antigonam; Creor, 
enim est actor vituperatione dignus, 
ut patet non tantum in media tragoe¬ 
diae actione sed etiam in choris qui 
tragica dissimulatione imbuuntur. 
Tertia tandem parte perscrutatur 
auctor quaestiones criticae textualis. 

Copi.f.y, F. O — The Comedies o{ 
Terence. The Bobss-Merrill Com- 
pany, Inrlianapolis, USA, 1967, 
pag. 330. 

Omnes Terentii comoediae, sed eae 
quoque ejus praedecessoris Plauti, e 
Nova Comoedia graeca quasi e fonte 
oriuntur; quae comoediae sunt opera 
quodam modo simplicia seu facilia et 
ad humanarum necessitudinum quaes¬ 
tiones illius temporis spectant. Apud 
Terentium quidem harum quaestio¬ 
num tractatio quadam depravata imi¬ 
tatione imbuitur; descriptiones autem 
personarum generatim potius quam 
singillatim fiunt. Novae Comoediae 
graecae forma litteraria ditissima 
fuit, ex ea enim non tantum comoe¬ 
dia romana sed etiam europaea co¬ 
moedia originem capit, praecipue ga¬ 
llica, italica, hispanica; Shakespeare 
ipse ejus obsecutus est auctoritati. 

Oblivisci non debes Terentii comoe¬ 
dias non proprie magis translationes 
graecorum exemplorum esse quam 
potius ad tempora romanorum accom¬ 
modationes. 

In hac sex comoediarum conversio¬ 
ne, prof. Copley Terentii simplicem 
sermonem ejusque venustatem serva¬ 
re conatur; quam ob rem auctor in¬ 
terpretari maluit non tantum verba 
sed cogitata ac tempora. Quo certe 
laudandum eum putamus; videtur 
enim ita se habere ut Terentius erga 
exemplaria graeca. 

SchNITZL.ER, H. — Nuevo metodo 
para aprender latin. 17. a ed. Her- 
der, Barcelona. 1968, p. 223. 

Ad linguas ediscendas omnibus 
cognitae sunt Prof. Schnitzler me¬ 
thodi, quarum hodie hanc cui index 
“Nuevo metodo para aprender latin” 
omnibus linguae latinae studentibus 


libenter offerimus; maximo enim ad¬ 
jumento eisdem liber erit, cum tanto 
editionum numero plane confirmari 
l>ossit. 

Denuo temptavit auctor si linguae 
latinae rudimenta poni possent juxta 
novas discendi vias. Si licet, hoc di¬ 
cam tentamen magis accommodatum 
quam superiora existimo. Regulae in 
hac methodo tantum elementa linguae 
necessaria attingunt; nam locutiones 
speciales, lexicon, regularumque ex¬ 
ceptiones in discipuli memoriam pe¬ 
netrant per exempla et fragmenta lec¬ 
tionum selectarum, quas auctor ex 
optimis scriptoribus et poetis excer¬ 
pit eo modo ut discipuli romanae lin¬ 
guae indolem penitus cognoscant. 

Putandum est mihi scholasticos 
qui per hanc novam viam iter facturi 
sint, ad humanitatem cultumque ro¬ 
manorum facilius duci posse. 

Westermann. — Vocabulario meto- 

dico: alemdn-espanol-ingles. Herder, 
Barcelona, 1959. Pag. 294. 

Lexicon septem circiter milia ver¬ 
borum, ex creberrime usitatis selecto¬ 
rum, continet; quod germanicum, his- 
panicum anglicumque sermonem edis¬ 
cere conanti, magno, sine dubio, erit 
adjumento. Illa septem milia verbo¬ 
rum non secundum litterarum ordi¬ 
nem sed juxta eorum significationem 
sunt disposita; quam ob rem iterum 
atque iterum repetuntur quo facilius 
in studiosi memoriam penetrent, 

Librum si emeris, ejus LIII capita 
adnotata invenies inscriptione quid in 
unoquoque contineatur significanti, 
atque in extremo libro tres reperies 
appendices in quibus prostant adjecti¬ 
va usitatiora (p. 273-284); verba 

(p. 284-289); et adverbia (p. 289-294). 

Petrus Herranz, C.M.F. 

Kiocerezo, J. M. L. — Intenta ha- 
ccrtc honibrc . Edit. Studium, Ma- 
drid, 1967 . Pag. 88. 

Opere cui est index “Intenta ha- 
certe hombre” Prof. J. M. L. Kio- 
cerezo juvenibus aperire contendit ad 
adultam aetatem viam quam ingre¬ 
diendi sunt, si ex vitae certamine vic¬ 
tores excedere cupiunt, ut homines 
probris moribus fortique voluntate 
atque ingenio evadere quondam pos¬ 
sint. Juxta auctoris opinionem clavis 
exitus et victoriae voluntas hominis 
est, cum re vera hanc animi facultatem 
credat toti homini moderari eumque 
ad agendum permovere; quapropter 
defendit auctor voluntatis rectam in¬ 
stitutionem summum esse in educando 
quasi fundamentum centrumque uni¬ 
versae institutionis, ita ut conformare 
voluntatem idem sit atque hominem 
conformare. 

Kiocerezo a juvenibus multa expos¬ 
tulat vehementer ejusque liber acu¬ 
tissimis admonitionibus est refertus, 
ubi ad recte vivendum consilia dan¬ 
tur quaestionesque recte quoque sol¬ 
vuntur. 

Young, Cii. — Intenta tener segitri- 
dad en ti mismo. Edit. Studium, 
Madrid, 1967. Pag. 73. 

Scopus hujus libelli pellucidus ap¬ 
paret : quantam fiduciam in suis vi¬ 
ribus reponere homines debeant ut 
quamplurima eaque difficilia vitae 
adjuncta virili pectore aggrediantur. 

Responsa ad interrogata auctor da¬ 
re contendit: “Quo mihi usque vires 
suppetent? Quo modo mihi munus 
perficiendum?“... Quibus quaestioni¬ 
bus persolvendis sententiam auctor 
defendit omnem hominem sese cog¬ 


noscere necesse esse, sed postea agere 
sine metu, quin unquam fiduciam in 
se ipse amittat per omnia vitae discri¬ 
mina atque pericula. 

Haec sapienter habet auctor: “Cum 
homo se ipse invenire est assecutus, 
invenit illico exitum laetitiamque”. 
Quam ut homo beatitudinem nancis¬ 
catur, Carolus Young primum consi¬ 
derat quibus conditionibus fiducia ac 
securitas in vita humana constituatur; 
deinde non nulla vetera praebet con¬ 
silia nostris quoque temporibus vigen¬ 
tia; denique quaedam perscribit exer¬ 
citia quibus ad recuperandam fidu¬ 
ciam homines feliciter perducantur. 

lioxoiiCGER, II. \Y. — Intenta cono - 
ccr a las personas por su aspecto . 
Edit. Studium, Madrid, 1967. 
Pag. 79. 

Nemini est dubium quin hoc opus¬ 
culum multum valeat ad longe lateque 
diffundendam scientiam necessitudi¬ 
num animi atque conjunctionum cum 
corporis specie aspectuque. Cujus rei 
explicatio praeter quam quod inte¬ 
llectu haud difficilis videtur jucun- 
dissimumque tempus efficit ut aga¬ 
mus, ampliorem in primis nobis pro¬ 
spectum expedit ad convictum huma¬ 
num et societatem. 

Maxime corporis nostri pars aspec¬ 
tabilis accuratissime examinatur: 
frons, oculi, supercilia, nares, genae, 
mentum, barba, auriculae, coma, in¬ 
cedendi modus, risus, vocis sonus ce- 
terpque acutissime a Prof. H. W. 
Bondegger aestimantur. 

llunc qui legat libellum quique re¬ 
gulas ejus exsequatur, haud parvum 
animi excipiet oblectamentum atque 
utilitatem. 

Maruxus Molina, C.M.E. 

Jimenez, Grammatica Latina. 

” Repetitorium. 

” De Orthographia latina (altera editio) . 

” Index Orthographicus . 

Pi.anque-Planas, Gramatica Griega (altera editio) ... 

“Textus” annotationibus praediti 
Jimenez, Historiae Sacrae compendium (5 edit.) ... ... 

” Epitome Historiae Graecae (6 edit.) . 

° Ramos, Corneli Nepotis Vitae . 

6 Mir, Ciceronis epistulae selectae (2 edit.) . 

0 Jimenez, Ciceronis pro Archia poeta (2 edit.) . 

” Ciceronis in Catilinam (2 edit.) . 

” Caesaris, De bello civili . 

Ramos, Ciceronis pro Q. Ligario oratio . 

Martija, Vergili Aeneidos (lib. II, 2 edit.) . 

Martija, Prudenti Carmina selecta (2 edit.) . 

Sarmiento, Martialis Epigrammata . 

° Zuloaga, Horati Carmina Selecta . 

Rurz, Homeri Odyssea (lib. I) . 

Ramos, Xenophontis Anahasis . 


ptis. 

60 

11 

60 

11 

20 

11 

5 

n 

90 

ptis. 

10 

11 

12 

n 

10 

n 

12 

ii 

10 

n 

10 

n 

10 

ii 

10 

ii 

12 

ii 

10 

n 

8 

n 

12 

*i 

14 

n 

12 


Stellula distincti, etiam sine annotationibus prostant venales, ptis. 6 


Fundacio Bernat Metge 

SCRIPTORUM CLASSICORUM BIBLIOTHECA CATALAUNICA 

Veterum Graecorum et Romanorum textuum editiones brevi apparatu 
critico instructae, necnon praefationibus notisque translationem cata- 
launicam ex adverso adjectam illustrantibus. Volumina nuper emissa: 

165 Suetoni - Vides deis dotze cesars (vol. II) 

166 Tacit - Annals (vol. III). Llibres V -VI, XI 

167 Polibi - Historia (vol. II). Llibres XI-XII. 

168 Xenofont - Lexpedicio deis deu mil (vol. I). 

Llibres I - III. 

Subnotationes mittantur ad: 

EDITORIAL ALPHA, S. A. 

Via Layetana, 30 - BARCELONA 













